title: Εκτελεστικός κανονισμός (ΕΕ) αριθ. 139/2013 της Επιτροπής, της 7ης Ιανουαρίου 2013 , για τον καθορισμό των υγειονομικών όρων για εισαγωγές ορισμένων πτηνών στην Ένωση και των συνθηκών της περιόδου απομόνωσης (καραντίνας)  Κείμενο που παρουσιάζει ενδιαφέρον για τον ΕΟΧ

text:
                  20.2.2013

                  EL

                  Επίσημη Εφημερίδα της Ευρωπαϊκής Ένωσης

                  L 47/1

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) αριθ. 139/2013 ΤΗΣ ΕΠΙΤΡΟΠΗΣ
         της 7ης Ιανουαρίου 2013
         για τον καθορισμό των υγειονομικών όρων για εισαγωγές ορισμένων πτηνών στην Ένωση και των συνθηκών της περιόδου απομόνωσης (καραντίνας)
         (κωδικοποιημένο κείμενο)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 10 παράγραφος 3 δεύτερο εδάφιο και το άρθρο 10 παράγραφος 4 δεύτερο εδάφιο, στοιχείο β),
         Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (2), και ιδίως το άρθρο 17 παράγραφος 2 στοιχείο β), το άρθρο 17 παράγραφος 3 και το άρθρο 18 παράγραφος 1 πρώτη και τέταρτη περίπτωση,
         Εκτιμώντας τα ακόλουθα:

                     (1)

                     Ο κανονισμός (ΕΚ) αριθ. 318/2007 της Επιτροπής, της 23ης Μαρτίου 2007, για καθορισμό των υγειονομικών όρων για εισαγωγές ορισμένων πτηνών στην Κοινότητα και για καθορισμό των συνθηκών της περιόδου απομόνωσης (καραντίνας) (3), έχει τροποποιηθεί επανειλημμένα (4) και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.

                     (2)

                     Μετά τις εστίες εμφάνισης του ασιατικού στελέχους του υψηλής παθογονικότητας ιού της γρίπης των πτηνών στη Νοτιοανατολική Ασία το 2004, η Επιτροπή εξέδωσε αρκετές αποφάσεις για την απαγόρευση, μεταξύ άλλων, των εισαγωγών πτηνών άλλων πλην των πουλερικών από τις πληγείσες τρίτες χώρες.

                     (3)

                     Για να καταρτιστεί κατάλογος των κινδύνων που συνδέονται με την εισαγωγή πτηνών σε αιχμαλωσία, η Επιτροπή ζήτησε στις 13 Απριλίου 2005 από την Ευρωπαϊκή Αρχή για την Ασφάλεια των Τροφίμων (ΕΑΑΤ) να παρέχει επιστημονική γνώμη σχετικά με τους κινδύνους που συνδέονται με την εισαγωγή από τρίτες χώρες πτηνών που συλλαμβάνονται απευθείας από την άγρια πανίδα και πτηνών που έχουν εκτραφεί σε αιχμαλωσία.

                     (4)

                     Σε συνέχεια του αιτήματος αυτού, η ομάδα της ΕΑΑΤ για την υγεία και την καλή μεταχείριση των ζώων εξέδωσε, κατά τη συνεδρίασή της στις 26 και 27 Οκτωβρίου 2006, επιστημονική γνώμη σχετικά με τους κινδύνους για την υγεία και την καλή μεταχείριση των ζώων που συνδέονται με την εισαγωγή άγριων πτηνών εκτός των πουλερικών στην Ένωση. Στην εν λόγω επιστημονική γνώμη προσδιορίζονται πιθανά εργαλεία και επιλογές που μπορούν να μειώσουν κάθε εντοπιζόμενο κίνδυνο για την υγεία των ζώων που συνδέεται με την εισαγωγή πτηνών εκτός των πουλερικών.

                     (5)

                     Μία από τις συστάσεις της επιστημονικής γνώμης της ΕΑΑΤ αφορά τους ελέγχους που διενεργούνται στις τρίτες χώρες οι οποίες εξάγουν πτηνά εκτός των πουλερικών στην Ένωση. Οι βελτιώσεις στη χώρα εξαγωγής αναμένεται να έχουν μέγιστο αντίκτυπο στη μείωση της πιθανότητας εμφάνισης μολυσμένων πτηνών προς εισαγωγή στην Ένωση. Για το λόγο αυτό, ο παρών κανονισμός πρέπει να προβλέπει όρους εισαγωγής κατά τρόπον ώστε να επιτρέπονται μόνον οι εισαγωγές από τις τρίτες χώρες που επιτρέπεται να εξάγουν τέτοια πτηνά στην Ένωση.

                     (6)

                     Μια άλλη σύσταση της ΕΑΑΤ αφορά την εισαγωγή πτηνών που συλλαμβάνονται απευθείας από την άγρια πανίδα. Στην επιστημονική γνώμη προσδιορίζεται ο κίνδυνος που προκαλείται από τα πτηνά που ενδέχεται να έχουν προσβληθεί λόγω πλευρικής μετάδοσης από άλλα προσβεβλημένα άγρια πτηνά και από το μολυσμένο περιβάλλον, καθώς επίσης και μέσω μετάδοσης της νόσου από προσβεβλημένα πουλερικά. Συνεκτιμώντας το ρόλο που διαδραματίζουν τα άγρια αποδημητικά πτηνά για την εξάπλωση της γρίπης των πτηνών από την Ασία στην Ευρώπη το 2005 και το 2006, είναι σκόπιμο να περιοριστούν οι εισαγωγές πτηνών εκτός των πουλερικών μόνο σε πτηνά που εκτρέφονται σε αιχμαλωσία.

                     (7)

                     Σπανίως υπάρχει δυνατότητα διάκρισης με βεβαιότητα μεταξύ των πτηνών που έχουν συλληφθεί απευθείας από την άγρια πανίδα και των πτηνών που εκτρέφονται σε αιχμαλωσία. Μπορούν να εφαρμοστούν μέθοδοι σήμανσης και στα δύο είδη πτηνών χωρίς δυνατότητα διάκρισης μεταξύ τους. Κατά συνέπεια, είναι σκόπιμο οι εισαγωγές πτηνών εκτός των πουλερικών να περιοριστούν στις εγκαταστάσεις αναπαραγωγής που έχουν εγκριθεί από την αρμόδια αρχή της τρίτης χώρας εξαγωγής και να οριστούν ορισμένες ελάχιστες προϋποθέσεις για την έγκριση αυτή.

                     (8)

                     Τα εισαγόμενα πτηνά θα πρέπει να μεταφέρονται απευθείας σε εγκεκριμένη εγκατάσταση ή κέντρο απομόνωσης σε ένα κράτος μέλος, όπου πρέπει να παραμείνουν έως ότου επιβεβαιωθεί ότι δεν έχουν προσβληθεί από γρίπη των πτηνών ή ψευδοπανώλη των πτηνών.

                     (9)

                     Αν υπάρξουν υπόνοιες για εμφάνιση γρίπης των πτηνών ή ψευδοπανώλης των πτηνών σε εγκεκριμένη εγκατάσταση απομόνωσης ή σε μονάδα εγκεκριμένου κέντρου απομόνωσης ή σε μονάδα εγκεκριμένου κέντρου απομόνωσης, είναι σκόπιμη η αναμονή έως ότου επιβεβαιωθεί η υπόνοια, ούτως ώστε να αποκλειστούν τυχόν άλλα αίτια των συμπτωμάτων ασθένειας πριν ξεκινήσει η θανάτωση και η καταστροφή των πτηνών στις μολυσμένες εγκαταστάσεις.

                     (10)

                     Η οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (5), εκδόθηκε προκειμένου να συνεκτιμηθεί η εμπειρία που αποκτήθηκε ως προς τον έλεγχο της γρίπης των πτηνών. Με βάση την ανωτέρω οδηγία εκδόθηκε η απόφαση 2006/437/ΕΚ της Επιτροπής, της 4ης Αυγούστου 2006, για την έγκριση διαγνωστικού εγχειριδίου για τη γρίπη των πτηνών όπως προβλέπεται στην οδηγία 2005/94/ΕΚ του Συμβουλίου (6) (το διαγνωστικό εγχειρίδιο), η οποία καθιερώνει, στο επίπεδο της Ένωσης, διαγνωστικές μεθόδους, μεθόδους δειγματοληψίας και κριτήρια για την αξιολόγηση των αποτελεσμάτων των εργαστηριακών δοκιμών για την επιβεβαίωση εστίας γρίπης των πτηνών. Η απόφαση αυτή πρέπει να συνεκτιμηθεί αναφορικά με τα συστήματα διεξαγωγής δοκιμασιών για γρίπη των πτηνών στις εγκεκριμένες εγκαταστάσεις και κέντρα απομόνωσης.

                     (11)

                     Είναι σκόπιμο να οριστούν περαιτέρω διαδικασίες εισαγωγής όσον αφορά τη μεταφορά από το συνοριακό σταθμό ελέγχου στις εγκεκριμένες εγκαταστάσεις ή κέντρα απομόνωσης μετά την είσοδο στην Ένωση, ώστε να εξασφαλίζεται η άφιξη των εισαγόμενων πτηνών στην καθορισμένη εγκεκριμένη εγκατάσταση ή κέντρο απομόνωσης εντός εύλογης χρονικής περιόδου.

                     (12)

                     Εγκεκριμένες εγκαταστάσεις και κέντρα απομόνωσης, κατάλογος των οποίων δημοσιεύεται από τα κράτη μέλη, θα πρέπει να συμμορφώνονται με ορισμένους ελάχιστους όρους.

                     (13)

                     Ορισμένες εισαγωγές πτηνών καλύπτονται από άλλες νομοθετικές πράξεις της Ένωσης. Επομένως, πρέπει να εξαιρεθούν από το πεδίο εφαρμογής του παρόντος κανονισμού.

                     (14)

                     Ο κίνδυνος για την υγεία των ζώων που συνδέεται με την εισαγωγή στην Ένωση περιστεριών αγώνων που πρόκειται να ελευθερωθούν ώστε να επιστρέψουν στον τόπο προέλευσής τους επιβάλλει την εξαίρεση των περιστεριών αγώνων από το πεδίο εφαρμογής του παρόντος κανονισμού.

                     (15)

                     Επιπροσθέτως, σε ορισμένες τρίτες χώρες, οι όροι υγείας των ζώων είναι ισοδύναμοι με εκείνους που προβλέπονται στη νομοθεσία της Ένωσης. Κατά συνέπεια, οι εισαγωγές πτηνών από τις χώρες αυτές πρέπει να εξαιρεθούν από το πεδίο εφαρμογής του παρόντος κανονισμού.

                     (16)

                     Πρέπει επίσης να προβλεφθούν ορισμένες παρεκκλίσεις για τα πτηνά που διαπιστώνεται ότι έχουν μολυνθεί από γρίπη των πτηνών χαμηλής παθογονικότητας και ψευδοπανώλης των πτηνών σε εγκεκριμένη εγκατάσταση ή κέντρο απομόνωσης στις περιπτώσεις όπου η εμφάνιση της νόσου δεν θέτει σε κίνδυνο την κατάσταση της υγείας των ζώων στην Ένωση.

                     (17)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Αντικείμενο
            Ο παρών κανονισμός θεσπίζει τους όρους υγείας των ζώων για τις εισαγωγές ορισμένων πτηνών στην Ένωση, από τις τρίτες χώρες και τα τμήματα τρίτων χωρών που αναφέρονται στο παράρτημα I, και τις συνθήκες της περιόδου απομόνωσης (καραντίνας) για τις εισαγωγές αυτές.

            Άρθρο 2
            Πεδίο εφαρμογής
            Ο παρών κανονισμός εφαρμόζεται για τα ζώα της ομοταξίας των πτηνών.
            Εντούτοις, δεν ισχύει για:

                        α)

                        τα πουλερικά·

                        β)

                        τα πτηνά που εισάγονται για προγράμματα διατήρησης που έχουν εγκριθεί από την αρμόδια αρχή στο κράτος μέλος προορισμού·

                        γ)

                        τα ζώα συντροφιάς που αναφέρονται στην τρίτη παράγραφο του άρθρου 1 της οδηγίας 92/65/ΕΟΚ και συνοδεύουν τον ιδιοκτήτη τους·

                        δ)

                        τα ζώα που προορίζονται για ζωολογικούς κήπους, τσίρκα, λούνα-παρκ και εργαστήρια πειραμάτων·

                        ε)

                        τα πτηνά που προορίζονται για εγκεκριμένους οργανισμούς, ινστιτούτα ή κέντρα σύμφωνα με το άρθρο 13 της οδηγίας 92/65/ΕΟΚ·

                        στ)

                        τα περιστέρια αγώνων που εισάγονται στο έδαφος της Ένωσης από μια γειτονική τρίτη χώρα στην οποία κατοικούν και στη συνέχεια ελευθερώνονται αμέσως ώστε να επιστρέψουν στη συγκεκριμένη τρίτη χώρα·

                        ζ)

                        τα πτηνά που εισάγονται από την Ανδόρα, το Λιχτενστάιν, το Μονακό, τη Νορβηγία, το Σαν Μαρίνο, την Ελβετία και το Κράτος της Πόλης του Βατικανού.

            Άρθρο 3
            Ορισμοί
            Για τους σκοπούς του παρόντος κανονισμού, ισχύουν οι ορισμοί της οδηγίας 2005/94/ΕΚ πλην του ορισμού των πουλερικών του άρθρου 2 σημείο 4 της οδηγίας αυτής. Για τους σκοπούς του παρόντος κανονισμού νοούνται ως «πουλερικά» οι κατοικίδιες όρνιθες, γαλοπούλες, φραγκόκοτες, πάπιες, χήνες, ορτύκια, περιστέρια, φασιανοί, πέρδικες και στρουθιονίδες (Ratitae) που εκτρέφονται ή φυλάσσονται σε αιχμαλωσία με σκοπό την αναπαραγωγή, την παραγωγή κρέατος ή αυγών για κατανάλωση ή την ανανέωση των αποθεμάτων θηραμάτων.
            Ισχύουν επίσης οι ακόλουθοι ορισμοί:
            α)   «πτηνά»: ζώα της ομοταξίας των πτηνών εξαιρουμένων εκείνων που αναφέρονται στο άρθρο 2 δεύτερο εδάφιο·
            β)   «εγκεκριμένη εγκατάσταση αναπαραγωγής»:

                        i)

                        μια εγκατάσταση που χρησιμοποιείται αποκλειστικά για την αναπαραγωγή πτηνών· και

                        ii)

                        που επιθεωρήθηκε και εγκρίθηκε από την αρμόδια αρχή της εξάγουσας τρίτης χώρας ως εγκατάσταση που πληροί τους όρους του άρθρου 4 και του παραρτήματος ΙΙ·

                  γ)   «πτηνά που εκτρέφονται σε αιχμαλωσία»: πτηνά που δεν έχουν συλληφθεί απευθείας από την άγρια πανίδα αλλά γεννήθηκαν και μεγάλωσαν σε αιχμαλωσία από γονείς που ζευγάρωσαν είτε των οποίων οι γαμέτες μεταφέρθηκαν με διαφορετικό τρόπο σε αιχμαλωσία·
            δ)   «σημασμένος και χωρίς ραφή ποδοδακτύλιος»: δακτύλιος ή ταινία σε συνεχή κύκλο χωρίς διακοπή ή ένωση, που δεν έχει υποστεί οιαδήποτε θερμική κατεργασία, σε μέγεθος που δεν μπορεί να αφαιρεθεί από το πτηνό όταν το πόδι του έχει αναπτυχθεί πλήρως, ο οποίος εφαρμόζεται τις πρώτες ημέρες της ζωής του πτηνού και κατασκευάζεται εμπορικά για το σκοπό αυτό·
            ε)   «εγκεκριμένη εγκατάσταση απομόνωσης»: χώρος, εκτός από τα κέντρα απομόνωσης:

                        i)

                        στον οποίο διαμένουν εισαγόμενα πτηνά σε απομόνωση·

                        ii)

                        ο οποίος έχει επιθεωρηθεί και εγκριθεί από την αρμόδια αρχή ως προς την τήρηση των ελάχιστων προϋποθέσεων που ορίζονται στο άρθρο 6 και στο παράρτημα IV·

                  στ)   «εγκεκριμένο κέντρο απομόνωσης»: χώρος:

                        i)

                        στον οποίο διαμένουν εισαγόμενα πτηνά σε απομόνωση·

                        ii)

                        ο οποίος περιλαμβάνει αριθμό μονάδων λειτουργικώς και φυσικώς διαχωρισμένων η μία από την άλλη, και στον οποίο κάθε μονάδα περιλαμβάνει μόνο πτηνά από την ίδια αποστολή, υπό το ίδιο υγειονομικό καθεστώς, τα οποία συνεπώς αποτελούν μία επιδημιολογική μονάδα·

                        iii)

                        ο οποίος έχει επιθεωρηθεί και εγκριθεί από την αρμόδια αρχή ως προς την τήρηση των ελάχιστων προϋποθέσεων που ορίζονται στο άρθρο 6 και στο παράρτημα IV·

                  ζ)   «πτηνά-δείκτες»: πτηνά τα οποία χρησιμοποιούνται για σκοπούς διάγνωσης κατά τη διάρκεια της περιόδου απομόνωσης·
            η)   «εγχειρίδιο διαγνωστικής»: το εγχειρίδιο διαγνωστικής για τη γρίπη των πτηνών που προβλέπεται στο παράρτημα της απόφασης 2006/437/ΕΚ.

            Άρθρο 4
            Εγκεκριμένες εγκαταστάσεις αναπαραγωγής
            Οι εγκεκριμένες εγκαταστάσεις αναπαραγωγής πληρούν τους ακόλουθους όρους:

                        α)

                        η εγκατάσταση αναπαραγωγής πρέπει να έχει εγκριθεί από την αρμόδια αρχή σύμφωνα με τους όρους του παραρτήματος II και να της έχει αποδοθεί αριθμός έγκρισης·

                        β)

                        αυτός ο αριθμός έγκρισης πρέπει να έχει κοινοποιηθεί από την εν λόγω αρχή στην Επιτροπή·

                        γ)

                        το όνομα και ο αριθμός έγκρισης της εγκατάστασης αναπαραγωγής πρέπει να περιλαμβάνονται σε κατάλογο εγκαταστάσεων αναπαραγωγής τον οποίο καταρτίζει η Επιτροπή·

                        δ)

                        η αρμόδια αρχή ανακαλεί ή αναστέλλει την έγκριση της εγκατάστασης αναπαραγωγής εάν δεν πληρούνται πλέον οι όροι του παραρτήματος II και ενημερώνει αμέσως την Επιτροπή σχετικά.

            Άρθρο 5
            Όροι που αφορούν τις εισαγωγές
            Οι εισαγωγές πτηνών επιτρέπονται μόνον εφόσον πληρούνται οι ακόλουθοι όροι:

                        α)

                        τα πτηνά εκτρέφονται σε αιχμαλωσία·

                        β)

                        τα πτηνά προέρχονται από τρίτες χώρες ή τμήματα τρίτων χωρών που αναφέρονται στο παράρτημα Ι·

                        γ)

                        τα πτηνά προέρχονται από εγκεκριμένες εγκαταστάσεις αναπαραγωγής που πληρούν τους όρους που αναφέρονται στο άρθρο 4·

                        δ)

                        τα πτηνά έχουν υποβληθεί σε εργαστηριακή δοκιμή ανίχνευσης ιών 7 έως 14 ημέρες πριν από την αποστολή με αρνητικά αποτελέσματα για οποιαδήποτε μορφή γρίπης των πτηνών και ιού της ψευδοπανώλης των πτηνών·

                        ε)

                        τα πτηνά δεν έχουν εμβολιαστεί κατά της γρίπης των πτηνών·

                        στ)

                        τα πτηνά συνοδεύονται από υγειονομικό πιστοποιητικό σύμφωνα με το υπόδειγμα του παραρτήματος III («υγειονομικό πιστοποιητικό των ζώων»)·

                        ζ)

                        τα πτηνά έχουν ταυτοποιηθεί με ατομικό αριθμό ταυτοποίησης μέσω ατομικά σημασμένου και χωρίς ραφή ποδοδακτυλίου ή μέσω ηλεκτρονικού αναμεταδότη σύμφωνα με το άρθρο 66 παράγραφος 2 του κανονισμού (ΕΚ) αριθ. 865/2006 της Επιτροπής (7)·

                        η)

                        ο ατομικός αριθμός ταυτοποίησης του ποδοδακτυλίου ή του ηλεκτρονικού αναμεταδότη που προβλέπεται στο στοιχείο ζ) περιλαμβάνει τουλάχιστον τα ακόλουθα:

                                    —

                                    τον κωδικό ISO της εξάγουσας τρίτης χώρας που πραγματοποιεί την ταυτοποίηση,

                                    —

                                    μοναδικό αριθμό σειράς·

                        θ)

                        ο ατομικός αριθμός ταυτοποίησης που προβλέπεται στο στοιχείο ζ) είναι καταχωρισμένος στο πιστοποιητικό υγείας του ζώου·

                        ι)

                        τα πτηνά μεταφέρονται σε νέους περιέκτες που στο εξωτερικό μέρος φέρουν ατομικό αριθμό ταυτοποίησης ο οποίος πρέπει να αντιστοιχεί στον αριθμό ταυτοποίησης που αναφέρεται στο πιστοποιητικό υγείας του ζώου.

            Άρθρο 6
            Εγκεκριμένες εγκαταστάσεις και εγκεκριμένα κέντρα απομόνωσης
            Οι εγκεκριμένες εγκαταστάσεις και τα εγκεκριμένα κέντρα απομόνωσης πρέπει να πληρούν τις ελάχιστες προϋποθέσεις που καθορίζονται στο παράρτημα IV.
            Κάθε κράτος μέλος καταρτίζει και τηρεί επικαιροποιημένο κατάλογο εγκεκριμένων εγκαταστάσεων και εγκεκριμένων κέντρων απομόνωσης και των αριθμών έγκρισής τους και θέτει τον κατάλογο αυτόν στη διάθεση της Επιτροπής, των άλλων κρατών μελών και του κοινού.

            Άρθρο 7
            Απευθείας μεταφορά πτηνών σε εγκεκριμένες εγκαταστάσεις ή κέντρα απομόνωσης
            Τα πτηνά μεταφέρονται απευθείας από το συνοριακό σταθμό ελέγχου σε εγκεκριμένη εγκατάσταση ή κέντρο απομόνωσης μέσα σε κλωβούς ή δικτυωτά κιβώτια.
            Ο συνολικός χρόνος ταξιδιού από τον εν λόγω σταθμό προς τη συγκεκριμένη εγκατάσταση ή κέντρο απομόνωσης δεν πρέπει κατά κανόνα να υπερβαίνει τις εννέα ώρες.
            Όταν για το ταξίδι χρησιμοποιούνται οχήματα, πρέπει να σφραγιστούν από τις αρμόδιες αρχές με απαραβίαστη σφραγίδα.

            Άρθρο 8
            Βεβαίωση
            Οι εισαγωγείς ή οι αντιπρόσωποί τους παρέχουν γραπτή βεβαίωση, σε μία επίσημη γλώσσα του κράτους μέλους εισόδου, υπογεγραμμένη από τον αρμόδιο για την εγκατάσταση ή το κέντρο απομόνωσης, όπου βεβαιώνεται ότι τα πτηνά θα γίνουν δεκτά προς απομόνωση.
            Στη βεβαίωση αυτή:

                        α)

                        αναφέρεται εμφανώς το όνομα, η διεύθυνση και ο αριθμός έγκρισης της εγκατάστασης ή του κέντρου απομόνωσης·

                        β)

                        αποστέλλεται στο σταθμό συνοριακής επιθεώρησης με μήνυμα ηλεκτρονικού ταχυδρομείου ή με φαξ πριν από την άφιξη της αποστολής στον εν λόγω σταθμό ή επιδεικνύεται από τον εισαγωγέα ή τον αντιπρόσωπό του πριν από την έξοδο των πτηνών από το σταθμό συνοριακής επιθεώρησης.

            Άρθρο 9
            Διαμετακόμιση των πτηνών στην Ένωση
            Όταν τα πτηνά εισέρχονται στην Ένωση μέσω άλλου κράτους μέλους από το κράτος μέλος προορισμού, λαμβάνονται όλα τα δέοντα μέτρα για να εξασφαλιστεί ότι η αποστολή θα φθάσει στο κράτος μέλος προορισμού.

            Άρθρο 10
            Παρακολούθηση της μεταφοράς των πτηνών

               1.   Όταν η νομοθεσία της Ένωσης προβλέπει παρακολούθηση των πτηνών από το συνοριακό σταθμό ελέγχου έως την εγκεκριμένη εγκατάσταση ή κέντρο απομόνωσης στον τόπο προορισμού, ανταλλάσσονται οι ακόλουθες πληροφορίες:

                           α)

                           ο αρμόδιος επίσημος κτηνίατρος του συνοριακού σταθμού ελέγχου κοινοποιεί στην αρμόδια αρχή που είναι υπεύθυνη για την εγκεκριμένη εγκατάσταση ή κέντρο απομόνωσης στον τόπο προορισμού της αποστολής, τον τόπο προέλευσης και τον τόπο προορισμού των πτηνών, μέσω του δικτύου Traces·

                           β)

                           το άτομο που είναι υπεύθυνο για την εγκεκριμένη εγκατάσταση ή κέντρο απομόνωσης στον τόπο προορισμού κοινοποιεί στον επίσημο κτηνίατρο που είναι υπεύθυνος για την εγκεκριμένη εγκατάσταση ή κέντρο στον τόπο προορισμού την άφιξη της αποστολής στον προορισμό της, με μήνυμα ηλεκτρονικού ταχυδρομείου ή με φαξ, εντός μιας εργάσιμης ημέρας από την ημερομηνία άφιξης της αποστολής στην εγκατάσταση ή στο κέντρο απομόνωσης·

                           γ)

                           ο επίσημος κτηνίατρος που είναι υπεύθυνος για την εγκεκριμένη εγκατάσταση ή κέντρο απομόνωσης στον τόπο προορισμού της αποστολής κοινοποιεί, μέσω του δικτύου Traces, την άφιξη της αποστολής στον προορισμό της, στον επίσημο κτηνίατρο που είναι υπεύθυνος για το συνοριακό σταθμό ελέγχου και ο οποίος του κοινοποίησε την αποστολή, εντός τριών εργάσιμων ημερών από την ημερομηνία άφιξης της αποστολής στην εγκατάσταση ή στο κέντρο απομόνωσης.

               2.   Αν επιβεβαιωθεί στην αρμόδια αρχή που είναι υπεύθυνη για το συνοριακό σταθμό ελέγχου ότι τα πτηνά που σύμφωνα με τη δήλωση προορίζονται για εγκεκριμένη εγκατάσταση ή κέντρο απομόνωσης δεν έχουν φτάσει στον προορισμό τους εντός τριών εργάσιμων ημερών από την εκτιμώμενη ημερομηνία άφιξης της αποστολής στην εγκατάσταση ή στο κέντρο απομόνωσης, η αρμόδια αρχή λαμβάνει τα δέοντα μέτρα σχετικά με τον υπεύθυνο της αποστολής.

            Άρθρο 11
            Διατάξεις για την περίοδο απομόνωσης

               1.   Τα πτηνά πρέπει να διατηρούνται σε απομόνωση σε εγκεκριμένη εγκατάσταση ή κέντρο απομόνωσης επί 30 ημέρες τουλάχιστον («περίοδος απομόνωσης»).

               2.   Τουλάχιστον στην αρχή ή στο τέλος της περιόδου απομόνωσης κάθε αποστολής, ο επίσημος κτηνίατρος επιθεωρεί τις συνθήκες απομόνωσης, συμπεριλαμβανομένης της εξέτασης των μητρώων θνησιμότητας και της κλινικής εξέτασης των πτηνών της εγκεκριμένης εγκατάστασης απομόνωσης ή κάθε μονάδας του εγκεκριμένου κέντρου απομόνωσης.
               Ωστόσο, ο επίσημος κτηνίατρος διενεργεί επιθεωρήσεις τακτικότερα αν τούτο επιβάλλεται από την κατάσταση της νόσου.

            Άρθρο 12
            Εξέταση, δειγματοληψία και δοκιμασίες που εκτελούνται σχετικά με μια αποστολή στη διάρκεια της περιόδου απομόνωσης

               1.   Η εξέταση, η δειγματοληψία και οι διαδικασίες δοκιμασιών για ανίχνευση της γρίπης των πτηνών και της ψευδοπανώλης των πτηνών που ορίζονται στο παράρτημα V εκτελούνται μετά την άφιξη των πτηνών στην απομόνωση.

               2.   Όταν χρησιμοποιούνται πτηνά-δείκτες, το ελάχιστο μέγεθος δείγματος είναι δέκα πτηνά-δείκτες στην εγκεκριμένη εγκατάσταση απομόνωσης ή σε κάθε μονάδα του εγκεκριμένου κέντρου απομόνωσης.

               3.   Τα πτηνά-δείκτες που χρησιμοποιούνται για την εξέταση, τη δειγματοληψία και τις διαδικασίες δοκιμασιών:

                           α)

                           είναι ηλικίας τουλάχιστον τριών εβδομάδων, χρησιμοποιούνται δε μόνο μία φορά για τους ανωτέρω σκοπούς·

                           β)

                           φέρουν στο πόδι κρίκο αναγνώρισης για την ταυτοποίησή τους ή ταυτοποιούνται με άλλα στοιχεία τα οποία δεν μπορούν να απαλειφθούν·

                           γ)

                           δεν έχουν εμβολιασθεί και έχουν αποδειχθεί οροαρνητικά για γρίπη των πτηνών και ψευδοπανώλη των πτηνών 14 ημέρες πριν από την έναρξη της περιόδου απομόνωσης·

                           δ)

                           έχουν τοποθετηθεί στην εγκεκριμένη εγκατάσταση ή σε μονάδα εγκεκριμένου κέντρου απομόνωσης πριν από την άφιξη των πτηνών στον κοινό χώρο και όσο το δυνατόν πλησιέστερα στα πτηνά, κατά τρόπο ώστε να εξασφαλίζεται η στενή επαφή μεταξύ των πτηνών-δεικτών και των απεκκρίσεων των πτηνών που βρίσκονται σε απομόνωση.

            Άρθρο 13
            Ενέργειες σε περίπτωση υπόνοιας νόσου σε εγκεκριμένη εγκατάσταση ή κέντρο απομόνωσης

               1.   Αν στη διάρκεια της περιόδου απομόνωσης σε εγκεκριμένη εγκατάσταση απομόνωσης υπάρξουν υπόνοιες ότι ένα ή περισσότερα πτηνά ή/και πτηνά-δείκτες έχουν προσβληθεί από γρίπη των πτηνών ή ψευδοπανώλη των πτηνών, λαμβάνονται τα ακόλουθα μέτρα:

                           α)

                           η αρμόδια αρχή θέτει την εγκεκριμένη εγκατάσταση απομόνωσης υπό επίσημη επιτήρηση·

                           β)

                           σύμφωνα με την παράγραφο 2 του παραρτήματος V, λαμβάνονται δείγματα για ιολογική εξέταση από τα πτηνά αυτά και από τα πτηνά-δείκτες, και τα δείγματα αυτά αναλύονται·

                           γ)

                           κανένα πτηνό δεν εισάγεται ή δεν εγκαταλείπει την εγκεκριμένη εγκατάσταση απομόνωσης έως ότου αποκλειστεί επίσημα το ενδεχόμενο ασθένειας.

               2.   Αν επιβεβαιωθεί η υπόνοια γρίπης των πτηνών ή ψευδοπανώλης των πτηνών στη μολυσμένη εγκεκριμένη εγκατάσταση απομόνωσης που αναφέρεται στην παράγραφο 1, λαμβάνονται τα εξής μέτρα:

                           α)

                           όλα τα πτηνά και τα πτηνά-δείκτες στην εγκεκριμένη εγκατάσταση απομόνωσης θανατώνονται και καταστρέφονται·

                           β)

                           η εγκεκριμένη εγκατάσταση απομόνωσης καθαρίζεται και απολυμαίνεται·

                           γ)

                           επί 21 ημέρες μετά τον τελικό καθαρισμό και την απολύμανση κανένα πτηνό δεν εισάγεται στην εγκεκριμένη εγκατάσταση απομόνωσης.

               3.   Αν στη διάρκεια της περιόδου απομόνωσης σε εγκεκριμένο κέντρο απομόνωσης υπάρξουν υπόνοιες ότι ένα ή περισσότερα πτηνά ή/και πτηνά-δείκτες σε μία μονάδα του κέντρου απομόνωσης έχουν προσβληθεί από γρίπη των πτηνών ή ψευδοπανώλη των πτηνών, λαμβάνονται τα ακόλουθα μέτρα:

                           α)

                           η αρμόδια αρχή θέτει το εγκεκριμένο κέντρο απομόνωσης υπό επίσημη επιτήρηση·

                           β)

                           σύμφωνα με την παράγραφο 2 του παραρτήματος V, λαμβάνονται δείγματα για ιολογική εξέταση από τα πτηνά αυτά και από τα πτηνά-δείκτες, και τα δείγματα αυτά αναλύονται·

                           γ)

                           κανένα πτηνό δεν εισάγεται ή δεν εγκαταλείπει το εγκεκριμένο κέντρο απομόνωσης έως ότου αποκλειστεί επίσημα το ενδεχόμενο ασθένειας.

               4.   Αν επιβεβαιωθεί η υπόνοια γρίπης των πτηνών ή ψευδοπανώλης των πτηνών στη μολυσμένη μονάδα του εγκεκριμένου κέντρου απομόνωσης που αναφέρεται στην παράγραφο 3, λαμβάνονται τα εξής μέτρα:

                           α)

                           όλα τα πτηνά και τα πτηνά-δείκτες στη μολυσμένη μονάδα του εγκεκριμένου κέντρου απομόνωσης θανατώνονται και καταστρέφονται·

                           β)

                           η συγκεκριμένη μονάδα καθαρίζεται και απολυμαίνεται·

                           γ)

                           λαμβάνονται τα εξής δείγματα:

                                       i)

                                       αν χρησιμοποιούνται πτηνά-δείκτες, τουλάχιστον 21 ημέρες μετά τον τελικό καθαρισμό και την απολύμανση της συγκεκριμένης μονάδας λαμβάνονται δείγματα για ορολογική εξέταση, σύμφωνα με το παράρτημα V, από πτηνά-δείκτες στις άλλες μονάδες απομόνωσης· ή

                                       ii)

                                       αν δεν χρησιμοποιούνται πτηνά-δείκτες, από 7 έως 15 ημέρες μετά τον τελικό καθαρισμό και την απολύμανση λαμβάνονται δείγματα για ιολογική εξέταση σύμφωνα με την παράγραφο 2 του παραρτήματος V από πτηνά στις άλλες μονάδες απομόνωσης·

                           δ)

                           κανένα πτηνό δεν εγκαταλείπει το συγκεκριμένο εγκεκριμένο κέντρο απομόνωσης μέχρι να επιβεβαιωθεί ότι τα αποτελέσματα της δειγματοληψίας που αναφέρεται στο στοιχείο γ) είναι αρνητικά.

               5.   Τα κράτη μέλη ενημερώνουν την Επιτροπή σχετικά με κάθε μέτρο που λαμβάνουν δυνάμει του παρόντος άρθρου.

            Άρθρο 14
            Παρεκκλίσεις σε περίπτωση θετικού αποτελέσματος γρίπης των πτηνών χαμηλής παθογονικότητας ή ψευδοπανώλης των πτηνών σε εγκεκριμένη εγκατάσταση ή κέντρο απομόνωσης

               1.   Αν κατά την περίοδο απομόνωσης διαπιστωθεί ότι ένα ή περισσότερα πτηνά ή/και πτηνά-δείκτες έχουν προσβληθεί από γρίπη των πτηνών χαμηλής παθογονικότητας (ΓΠΧΠ) ή από ψευδοπανώλη των πτηνών, η αρμόδια αρχή, με βάση την εκτίμηση της επικινδυνότητας, μπορεί να χορηγήσει παρεκκλίσεις από τα μέτρα που προβλέπονται στο άρθρο 13 παράγραφος 2 στοιχείο α) και παράγραφος 4 στοιχείο α), εφόσον οι εν λόγω παρεκκλίσεις δεν θέτουν σε κίνδυνο τον έλεγχο της νόσου (η παρέκκλιση).
               Τα κράτη μέλη ενημερώνουν αμέσως την Επιτροπή για τις ενδεχόμενες παρεκκλίσεις.

               2.   Αν στη διάρκεια επιθεώρησης, από επίσημο κτηνίατρο, εγκεκριμένης εγκατάστασης ή κέντρου απομόνωσης για το οποίο έχει χορηγηθεί παρέκκλιση, διαπιστωθεί ότι ένα ή περισσότερα πτηνά ή/και πτηνά-δείκτες έχουν προσβληθεί από ΓΠΧΠ ή ψευδοπανώλη των πτηνών, εφαρμόζονται τα μέτρα που προβλέπονται στις παραγράφους 3 έως 7.
               Τα κράτη μέλη ενημερώνουν αμέσως την Επιτροπή για κάθε τέτοιο μέτρο.

               3.   Σε περίπτωση θετικού ευρήματος ΓΠΧΠ, αντί για τα τυποποιημένα δείγματα που προβλέπονται στο εγχειρίδιο διαγνωστικής, λαμβάνονται τα ακόλουθα δείγματα για εργαστηριακές δοκιμές 21 ημέρες μετά την ημερομηνία του τελευταίου θετικού ευρήματος ΓΠΧΠ στην εγκεκριμένη εγκατάσταση απομόνωσης ή από κάθε μονάδα του εγκεκριμένου κέντρου απομόνωσης και με συχνότητα 21 ημερών:

                           α)

                           δείγματα από τυχόν νεκρά πτηνά-δείκτες ή άλλα πτηνά που είναι παρόντα κατά τη δειγματοληψία·

                           β)

                           επιχρίσματα τραχείας/στοματοφαρυγγικά επιχρίσματα και επιχρίσματα απεκκρίσεων από 60 τουλάχιστον πτηνά ή από όλα τα πτηνά εάν υπάρχουν λιγότερα από 60 πτηνά στην εγκεκριμένη εγκατάσταση απομόνωσης ή στη συγκεκριμένη μονάδα του εγκεκριμένου κέντρου απομόνωσης· ή, αν πρόκειται για μικρού μεγέθους εξωτικά πτηνά που δεν είναι συνηθισμένα στην επαφή με τον άνθρωπο ή αν η επαφή αυτή θα ήταν επικίνδυνη για τον άνθρωπο, συλλέγονται δείγματα νωπών κοπράνων· η δειγματοληψία και οι εργαστηριακές δοκιμές των εν λόγω δειγμάτων συνεχίζονται έως ότου προκύψουν δύο διαδοχικά αρνητικά εργαστηριακά αποτελέσματα, το ένα από τα οποία πρέπει να προκύψει τουλάχιστον με συχνότητα 21 ημερών.

                     Ωστόσο, η αρμόδια αρχή μπορεί να χορηγεί παρεκκλίσεις από το μέγεθος του δείγματος που προβλέπεται στην παρούσα παράγραφο, με βάση το αποτέλεσμα της εκτίμησης της επικινδυνότητας.

               4.   Σε περίπτωση θετικού ευρήματος ψευδοπανώλης των πτηνών, η αρμόδια αρχή μπορεί να χορηγήσει παρέκκλιση μόνον αν εντός 30 ημερών από το θάνατο ή την κλινική ανάρρωση του τελευταίου κρούσματος της νόσου έχει διενεργηθεί, σύμφωνα με τις παραγράφους 1 και 2 του παραρτήματος V και μη λαμβανομένης υπόψη της εκεί καθοριζόμενης προθεσμίας, δειγματοληψία με αρνητικά αποτελέσματα.

               5.   Τα πτηνά εξέρχονται από την απομόνωση μόνο μετά την παρέλευση της περιόδου εργαστηριακών δοκιμών που προβλέπεται στην παράγραφο 3.

               6.   Η εγκεκριμένη εγκατάσταση απομόνωσης ή η συγκεκριμένη μονάδα του εγκεκριμένου κέντρου απομόνωσης καθαρίζεται και απολυμαίνεται μετά την εκκένωση. Όλα τα υλικά ή απορρίματα που υπάρχει πιθανότητα να έχουν μολυνθεί καθώς και όλα τα απορρίμματα που έχουν συσσωρευτεί κατά τη διάρκεια της περιόδου εργαστηριακών δοκιμών που προβλέπεται στην παράγραφο 3 απομακρύνονται κατά τρόπο ώστε να εξασφαλίζεται η μη εξάπλωση του παθογόνου και καταστρέφονται κατά τρόπο ώστε να εξασφαλίζεται η καταστροφή του ιού της ΓΠΧΠ ή της ψευδοπανώλης των πτηνών.

               7.   Η ανασύσταση του σμήνους των πτηνών στην εγκεκριμένη εγκατάσταση ή κέντρο απομόνωσης δεν πραγματοποιείται πριν από την παρέλευση 21 ημερών από την ημερομηνία ολοκλήρωσης του τελικού καθαρισμού και της απολύμανσης που προβλέπονται στην παράγραφο 6.

            Άρθρο 15
            Ενέργειες σε περίπτωση υπόνοιας για ψιττάκωση
            Εάν, κατά τη διάρκεια της περιόδου απομόνωσης σε εγκεκριμένη εγκατάσταση ή κέντρο απομόνωσης, υπάρχουν υπόνοιες ή έχει επιβεβαιωθεί ότι ψιττακοειδή έχουν μολυνθεί από Chlamydophila psittaci, όλα τα πτηνά της αποστολής υποβάλλονται σε αγωγή με μέθοδο που έχει εγκριθεί από την αρμόδια αρχή και η περίοδος απομόνωσης παρατείνεται τουλάχιστον κατά δύο μήνες μετά την τελευταία περίπτωση που έχει καταχωριστεί.

            Άρθρο 16
            Έξοδος από την απομόνωση
            Τα πτηνά εξέρχονται από την απομόνωση σε εγκεκριμένη εγκατάσταση ή κέντρο απομόνωσης μόνο με γραπτή έγκριση επίσημου κτηνιάτρου.

            Άρθρο 17
            Απαιτήσεις για την κοινοποίηση και την υποβολή εκθέσεων

               1.   Τα κράτη μέλη κοινοποιούν στην Επιτροπή εντός 24 ωρών κάθε κρούσμα γρίπης των πτηνών ή ψευδοπανώλης των πτηνών το οποίο ανιχνεύεται σε εγκεκριμένη εγκατάσταση ή κέντρο απομόνωσης.

               2.   Τα κράτη μέλη διαβιβάζουν στην Επιτροπή τις ακόλουθες πληροφορίες σε ετήσια βάση:

                           α)

                           τον αριθμό των πτηνών που έχουν εισαχθεί μέσω εγκεκριμένων εγκαταστάσεων και κέντρων απομόνωσης, ανά είδος και ανά εγκεκριμένη εγκατάσταση αναπαραγωγής προέλευσης·

                           β)

                           πληροφορίες σχετικά με το ποσοστό θνησιμότητας των εισαχθέντων πτηνών από τη διαδικασία πιστοποίησης της υγείας των ζώων στη χώρα προέλευσης έως τη λήξη της περιόδου απομόνωσης·

                           γ)

                           τον αριθμό των θετικών ευρημάτων γρίπης των πτηνών, ψευδοπανώλης των πτηνών και ψιττάκωσης σε εγκεκριμένες εγκαταστάσεις ή κέντρα απομόνωσης.

            Άρθρο 18
            Δαπάνες σχετικά με την περίοδο απομόνωσης
            Ο εισαγωγέας φέρει το βάρος όλων των εξόδων κατά την περίοδο απομόνωσης τα οποία συνεπάγεται η εφαρμογή του παρόντος κανονισμού.

            Άρθρο 19
            Κατάργηση
            Ο κανονισμός (ΕΚ) αριθ. 318/2007 καταργείται.
            Οι αναφορές στον καταργούμενο κανονισμό νοούνται ως αναφορές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος VII.

            Άρθρο 20
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Ιανουαρίου 2013.

                  Για την Επιτροπή

                  Ο Πρόεδρος

               José Manuel BARROSO

            (1)  ΕΕ L 268 της 24.9.1991, σ. 56.

            (2)  ΕΕ L 268 της 14.9.1992, σ. 54.

            (3)  ΕΕ L 84 της 24.3.2007, σ. 7.

            (4)  Βλέπε παράρτημα VI.

            (5)  ΕΕ L 10 της 14.1.2006, σ. 16.

            (6)  ΕΕ L 237 της 31.8.2006, σ. 1.

            (7)  ΕΕ L 166 της 19.6.2006, σ. 1.

            ΠΑΡΑΡΤΗΜΑ I

               Κατάλογος τρίτων χωρών από τις οποίες επιτρέπεται η εισαγωγή πτηνών που εκτρέφονται σε αιχμαλωσία

                        1.

                        Οι τρίτες χώρες ή τα τμήματα τρίτων χωρών που αναφέρονται στις στήλες 1 και 3 του πίνακα στο μέρος 1 του παραρτήματος I του κανονισμού (ΕΚ) αριθ. 798/2008 της Επιτροπής (1), όπου η στήλη 4 του εν λόγω πίνακα ορίζει ένα υπόδειγμα κτηνιατρικού πιστοποιητικού για τα πουλερικά αναπαραγωγής ή κρεατοπαραγωγής εκτός από τις στρουθιονίδες (BPP).

                        2.

                        Αργεντινή.

                        3.

                        Φιλιππίνες: National Capital Region.

               (1)  ΕΕ L 226 της 23.8.2008, σ. 1.

            ΠΑΡΑΡΤΗΜΑ II

               Όροι που διέπουν την έγκριση των εγκαταστάσεων αναπαραγωγής στην τρίτη χώρα προέλευσης σύμφωνα με το άρθρο 4

            ΚΕΦΑΛΑΙΟ 1

               Έγκριση εγκαταστάσεων αναπαραγωγής

            Για να λάβουν έγκριση σύμφωνα με το άρθρο 4, οι εγκαταστάσεις αναπαραγωγής πρέπει να πληρούν τους όρους του παρόντος κεφαλαίου.

                        1.

                        Η εγκατάσταση αναπαραγωγής πρέπει να είναι σαφώς οροθετημένη και διαχωρισμένη από το περιβάλλον της ή τα ζώα να είναι σταβλισμένα και να φυλάσσονται κατά τρόπο ώστε να μη δημιουργούν κινδύνους για την υγεία σε κτηνοτροφικές εκμεταλλεύσεις των οποίων η κατάσταση της υγείας θα μπορούσε να απειληθεί.

                        2.

                        Πρέπει να διαθέτει επαρκή μέσα για τη σύλληψη, το σταυλισμό και την απομόνωση των ζώων, καθώς και κατάλληλες εγκαταστάσεις απομόνωσης και εγκεκριμένες διαδικασίες για ζώα που προέρχονται από μη εγκεκριμένες εγκαταστάσεις.

                        3.

                        Ο υπεύθυνος της εγκατάστασης αναπαραγωγής πρέπει να διαθέτει επαρκή εμπειρία στην αναπαραγωγή πτηνών.

                        4.

                        Η εγκατάσταση αναπαραγωγής πρέπει να είναι απαλλαγμένη από γρίπη των πτηνών, ψευδοπανώλη των πτηνών και ψιττάκωση (Chlamydophila psittaci)· για να δηλωθεί ως απαλλαγμένη από τις εν λόγω ασθένειες, η αρμόδια αρχή αξιολογεί τα μητρώα που αφορούν την κατάσταση της υγείας των ζώων, μητρώα που έχουν διατηρηθεί κατά τη διάρκεια τουλάχιστον των τριών τελευταίων ετών πριν από την ημερομηνία της αίτησης έγκρισης, καθώς και τα αποτελέσματα των κλινικών και εργαστηριακών εξετάσεων στις οποίες έχουν υποβληθεί τα ζώα. Ωστόσο, οι νέες εγκαταστάσεις αναπαραγωγής εγκρίνονται μόνο με βάση τα αποτελέσματα των κλινικών και εργαστηριακών δοκιμασιών που έχουν διενεργηθεί στα ζώα αυτών των εγκαταστάσεων.

                        5.

                        Πρέπει να τηρεί επικαιροποιημένα μητρώα με τα ακόλουθα στοιχεία:

                                    α)

                                    τον αριθμό και τα χαρακτηριστικά (ηλικία, φύλο, είδος και ατομικά στοιχεία ταυτοποίησης εάν είναι εφικτό) των ζώων κάθε είδους που υπάρχει στην εγκατάσταση αναπαραγωγής·

                                    β)

                                    τον αριθμό και τα χαρακτηριστικά (ηλικία, φύλο, είδος και ατομικά στοιχεία ταυτοποίησης εάν είναι εφικτό) των ζώων που εισέρχονται ή που εγκαταλείπουν την εγκατάσταση αναπαραγωγής, καθώς και στοιχεία σχετικά με την προέλευση ή τον προορισμό τους, σχετικά με τη μεταφορά από ή προς την εγκατάσταση αναπαραγωγής και την κατάσταση της υγείας των ζώων·

                                    γ)

                                    τα αποτελέσματα των αιματολογικών εξετάσεων ή κάθε άλλης διαγνωστικής μεθόδου·

                                    δ)

                                    τις περιπτώσεις εκδήλωσης ασθένειας και, ενδεχομένως, τη χορηγηθείσα αγωγή·

                                    ε)

                                    τα αποτελέσματα της νεκροτομής όλων των ζώων που αποθνήσκουν στην εγκατάσταση αναπαραγωγής, συμπεριλαμβανομένων των θνησιγενών ζώων·

                                    στ)

                                    τις διαπιστώσεις που πραγματοποιήθηκαν καθ’ όλη την περίοδο απομόνωσης ή καραντίνας.

                        6.

                        Η εγκατάσταση αναπαραγωγής πρέπει είτε να έχει αναθέσει σε αρμόδιο εργαστήριο τη διενέργεια νεκροτομής είτε να διαθέτει έναν ή περισσότερους χώρους όπου δύνανται να διεξάγονται οι εν λόγω εξετάσεις από αρμόδιο άτομο υπό τον έλεγχο του εγκεκριμένου κτηνιάτρου.

                        7.

                        Η εγκατάσταση αναπαραγωγής πρέπει είτε να διαθέτει τις κατάλληλες ρυθμίσεις ή εγκαταστάσεις επιτόπου για την ενδεδειγμένη απομάκρυνση των πτωμάτων των ζώων που πέθαναν κατόπιν ασθενείας ή με ευθανασία.

                        8.

                        Η εγκατάσταση αναπαραγωγής πρέπει να εξασφαλίζει, με συμβασιακά ή νομικά μέσα, την παροχή υπηρεσιών κτηνιάτρου που έχει εγκριθεί και τελεί υπό τον έλεγχο της αρμόδιας αρχής της εξάγουσας τρίτης χώρας, και ο οποίος:

                                    α)

                                    εξασφαλίζει ότι τα ενδεδειγμένα μέτρα παρακολούθησης και ελέγχου ασθενειών σχετικά με την κατάσταση της ασθένειας στη συγκεκριμένη χώρα εγκρίνονται από την αρμόδια αρχή και εφαρμόζονται στην εγκατάσταση αναπαραγωγής. Τα μέτρα αυτά περιλαμβάνουν:

                                                i)

                                                ένα ετήσιο πρόγραμμα παρακολούθησης της ασθένειας, συμπεριλαμβανομένου του κατάλληλου ελέγχου των ζώων για την ανίχνευση ζωονόσων·

                                                ii)

                                                κλινικές, εργαστηριακές και μεταθανάτιες δοκιμές στα ζώα για τα οποία υπάρχει υποψία ότι έχουν μολυνθεί από μεταδοτικές ασθένειες·

                                                iii)

                                                τον ενδεδειγμένο εμβολιασμό των ευπρόσβλητων ζώων κατά των μεταδοτικών ασθενειών, σύμφωνα με το εγχειρίδιο των διαγνωστικών δοκιμών και εμβολίων για τα χερσαία ζώα του Διεθνούς Γραφείου Επιζωοτιών (ΟΙΕ)·

                                    β)

                                    φροντίζει ώστε κάθε ύποπτος θάνατος ή η εμφάνιση οποιουδήποτε συμπτώματος που δημιουργεί υπόνοιες ότι τα ζώα έχουν προσβληθεί από γρίπη των πτηνών, ψευδοπανώλη των πτηνών ή ψιττάκωση, να κοινοποιείται αμέσως στην αρμόδια αρχή της τρίτης χώρας·

                                    γ)

                                    μεριμνά ώστε τα ζώα που εισέρχονται στην εγκατάσταση αναπαραγωγής να έχουν απομονωθεί δεόντως, σύμφωνα με τις απαιτήσεις του παρόντος κανονισμού και σύμφωνα με τυχόν οδηγίες από την αρμόδια αρχή·

                                    δ)

                                    είναι υπεύθυνος για την καθημερινή τήρηση των απαιτήσεων υγείας του παρόντος κανονισμού για τα ζώα και την εφαρμογή της νομοθεσίας της Ένωσης για την καλή διαβίωση των ζώων κατά τη μεταφορά.

                        9.

                        Αν στην εγκατάσταση εκτρέφονται ζώα που προορίζονται για εργαστήρια πειραμάτων, η γενική φροντίδα και διαμονή αυτών των ζώων πρέπει να είναι σύμφωνη με τις απαιτήσεις του άρθρου 33 της οδηγίας 2010/63/ΕΕ του Ευρωπαϊκού Κοινοβουλίου και Συμβουλίου (1).

                  ΚΕΦΑΛΑΙΟ 2

               Διατήρηση της έγκρισης των εγκαταστάσεων αναπαραγωγής

            Οι εγκαταστάσεις αναπαραγωγής παραμένουν εγκεκριμένες μόνον εάν πληρούν τους όρους του παρόντος κεφαλαίου.

                        1.

                        Οι εγκαταστάσεις ελέγχονται από επίσημο κτηνίατρο της αρμόδιας αρχής, ο οποίος:

                                    α)

                                    εξασφαλίζει την τήρηση των όρων που προβλέπονται από τον παρόντα κανονισμό·

                                    β)

                                    επισκέπτεται τους χώρους της εγκατάστασης αναπαραγωγής τουλάχιστον μία φορά το χρόνο·

                                    γ)

                                    ελέγχει τη δραστηριότητα του εγκεκριμένου κτηνιάτρου και την εφαρμογή του ετήσιου προγράμματος παρακολούθησης των ασθενειών·

                                    δ)

                                    πιστοποιεί ότι τα αποτελέσματα των κλινικών, μεταθανάτιων και εργαστηριακών δοκιμασιών στα ζώα δεν αποκάλυψαν κρούσματα γρίπης των πτηνών, ψευδοπανώλης των πτηνών ή ψιττάκωσης.

                        2.

                        Σύμφωνα με τους όρους που προβλέπονται στον παρόντα κανονισμό, στην εγκατάσταση αναπαραγωγής εισάγονται μόνο ζώα που προέρχονται από άλλη εγκεκριμένη εγκατάσταση αναπαραγωγής.

                        3.

                        Η εγκατάσταση αναπαραγωγής φυλάσσει τα μητρώα που αναφέρονται στην παράγραφο 5 του κεφαλαίου 1 επί δέκα τουλάχιστον έτη μετά την ημερομηνία έγκρισης.

                  ΚΕΦΑΛΑΙΟ 3

               Περίοδος απομόνωσης των πτηνών που εισάγονται από άλλες πηγές εκτός από εγκεκριμένες εγκαταστάσεις αναπαραγωγής

            Κατά παρέκκλιση από την παράγραφο 2 του κεφαλαίου 2, τα πτηνά που εισάγονται από πηγές άλλες εκτός των εγκεκριμένων εγκαταστάσεων αναπαραγωγής, μπορούν να εισάγονται σε μια εγκατάσταση αναπαραγωγής αφού η αρμόδια αρχή χορηγήσει τη σχετική έγκριση, εφόσον τα ζώα αυτά υποβληθούν σε περίοδο απομόνωσης σύμφωνα με τις οδηγίες της αρμόδιας αρχής πριν από την προσθήκη τους στη συλλογή. Η περίοδος απομόνωσης πρέπει να είναι τουλάχιστον 30 ημέρες.
            ΚΕΦΑΛΑΙΟ 4

               Αναστολή, ανάκληση ή επανέγκριση των εγκαταστάσεων αναπαραγωγής

            Οι διαδικασίες σχετικά με τη μερική ή ολική αναστολή, ανάκληση ή εκ νέου έγκριση των εγκαταστάσεων αναπαραγωγής πρέπει να είναι σύμφωνες με τους όρους του παρόντος κεφαλαίου.

                        1.

                        Εάν η αρμόδια αρχή διαπιστώσει ότι μια εγκατάσταση αναπαραγωγής δεν πληροί πλέον τους όρους των κεφαλαίων 1 και 2 ή εάν υπήρξε αλλαγή χρήσης και η εγκατάσταση δεν χρησιμοποιείται πλέον αποκλειστικά για την αναπαραγωγή πτηνών, αναστέλλει ή ανακαλεί την έγκριση αυτής της εγκατάστασης.

                        2.

                        Εάν της κοινοποιηθεί υπόνοια γρίπης των πτηνών, ψευδοπανώλης των πτηνών ή ψιττάκωσης, η αρμόδια αρχή αναστέλλει την έγκριση της εγκατάστασης αναπαραγωγής έως ότου αποκλειστεί επίσημα το ενδεχόμενο ασθένειας. Η αρμόδια αρχή μεριμνά ώστε τα απαραίτητα μέτρα για την επιβεβαίωση ή τη διάλυση της υποψίας και για την αποφυγή της τυχόν εξάπλωσης της ασθένειας, να λαμβάνονται σύμφωνα με τις απαιτήσεις της νομοθεσίας της Ένωσης που διέπει τα μέτρα καταπολέμησης της εν λόγω ασθένειας και το εμπόριο ζώων.

                        3.

                        Σε περίπτωση επιβεβαίωσης της εμφάνισης ασθένειας, η αρμόδια αρχή, σύμφωνα με το κεφάλαιο 1, μπορεί να εγκρίνει εκ νέου την εγκατάσταση αναπαραγωγής μόνο μετά τις ακόλουθες ενέργειες:

                                    α)

                                    την εκρίζωση της ασθένειας και της πηγής της μόλυνσης στην εγκατάσταση αναπαραγωγής·

                                    β)

                                    τον κατάλληλο καθαρισμό και απολύμανση της εγκατάστασης αναπαραγωγής·

                                    γ)

                                    την εκπλήρωση των προϋποθέσεων που αναφέρονται στο κεφάλαιο 1 του παρόντος παραρτήματος, εξαιρουμένης της παραγράφου 4.

                        4.

                        Η αρμόδια αρχή ενημερώνει αμέσως την Επιτροπή για την ανάκληση, την αναστολή ή την εκ νέου έγκριση κάθε εγκατάστασης αναπαραγωγής.

               (1)  ΕΕ L 276 της 20.10.2010, σ. 33.

            ΠΑΡΑΡΤΗΜΑ III

               Πιστοποιητικό υγείας ζώων όπως αναφέρεται στο στοιχείο ε) του άρθρου 5 για εισαγωγές ορισμένων πτηνών εκτός των πουλερικών που προορίζονται για την Ένωση

            Κείμενο της εικόνας

               Μέρος Ι: Στοιχεία της παρτίδας που αποστέλλεται
               ΧΩΡΑ
               κτηνιατρικό πιστοποιητικό για την ΕΕ
               I.1. Αποστολέας
               Όνομα
               Διεύθυνση
               Αριθ. τηλ.
               I.2. Αριθμός αναφοράς του πιστοποιητικού
               I.2.α
               I.3. Αρμόδια κεντρική αρχή
               I.4. Αρμόδια τοπική αρχή
               I.5. Παραλήπτης
               Όνομα
               Διεύθυνση
               Ταχυδρομικός κώδικας
               Αριθ. τηλ.
               I.6.
               I.7. Χώρα καταγωγής
               Κωδικός ISO
               I.8. Περιοχή καταγωγής
               Κωδικός
               I.9. Χώρα προορισμού
               Κωδικός ISO
               I.10.
               I.11. Τόπος καταγωγής
               Εκμετάλλευση
               Όνομα
               Αριθμός έγκρισης
               Διεύθυνση
               I.12. Τόπος προορισμού
               Όνομα
               Αριθμός έγκρισης
               Διεύθυνση
               I.13. Τόπος φόρτωσης
               Διεύθυνση
               Αριθμός έγκρισης
               I.14. Ημερομηνία αναχώρησης
               Ώρα αναχώρησης
               I.15. Μέσα μεταφοράς
               Αεροπλάνο
               Πλοίο
               Τρένο
               Οδικό όχημα
               Λοιπά
               Στοιχεία αναγνώρισης
               Αριθμός αναφοράς εγγράφου:
               I.16. Συνοριακός σταθμός ελέγχου εισόδου στην ΕΕ
               I.17. Αριθ. CITES
               I.18. Περιγραφή του εμπορεύματος
               I.19. Κωδικός προϊόντος (Κωδικός ΣΟ)
               I.20. Αριθμός/Ποσότητα
               I.21.
               I.22. Αριθμός μονάδων συσκευασίας
               I.23. Αριθμός σφραγίδας και αριθμός εμπορευματοκιβωτίου
               I.24.
               I.25. Πιστοποιημένα εμπορεύματα
               Καραντίνα
               I.26.
               I.27. Για εισαγωγή ή είσοδο στην ΕΕ
               I.28. Ταυτοποίση των εμπορευάτων
               Είδος
               (Επιστημονική ονομασία)
               Σύστημα ταυτοποίσης
               Αριθμός ταυτοποίησης
               Ποσότητα

            Κείμενο της εικόνας

               Μέρος ΙΙ: Πιστοποίηση
               ΧΩΡΑ
               Πτηνά που εκτρέφονται σε αιχμαλωσία
               II.α. Αριθ. αναφοράς βεβαίωσης
               II.β.
               II.1. Βεβαίωση Υγείας
               Ο υπογεγραμμένος επίσημος κτηνίατρος της … (συμπληρώνεται η ονομασία της τρίτης χώρας) πιστοποιώ ότι:
               II.1.1. Τα πτηνά έχουν παραμείνει σε εγκατάσταση που έχει εγκριθεί για το σκοπό αυτό από την αρμόδια αρχή, στο έδαφος της χωράς εξαγωγής, επί 21 ημέρες τουλάχιστον ή από την εκκόλαψη τους.
               II.1.2. Τα πτηνά εκτρέφονται σε αιχμαλωσία (δεν έχουν συλληφθεί από την άγρια πανίδα αλλά γεννήθηκαν σε αιχμαλωσία από γονείς που ζευγάρωσαν είτε των οποίων οι γαμέτες μεταφερθήκαν με διαφορετικό τρόπο σε αιχμαλωσία).
               II.1.3. Τα πτηνά που περιγράφονται στο σημείο Ι.28 υποβλήθηκαν σήμερα, εντός 48 ωρών ή την τελευταία εργάσιμη ημέρα πριν από την αποστολή, σε κλινικό έλεγχο και διαπιστώθηκε ότι δεν παρουσιάζουν εμφανή συμπτώματα νόσου.
               II.1.4. Η ψευδοπανώλη και η γρίπη των πτηνών στα πουλερικά και τα λοιπά πτηνά που διατηρούνται σε αιχμαλωσία στα ψιττακοειδή (1) είναι νόσοι των οποίων η δήλωση είναι υποχρεωτική.
               II.1.5. Τα πτηνά προέρχονται από μια εκμετάλλευση η οποία δεν έχει υποβληθεί σε υγειονομικούς περιορισμούς που αφορούν τις νόσους οι οποίες αναφέρονται στην παράγραφο ΙΙ.1.4.
               II.1.6. Δεν δηλώθηκαν κρούσματα γρίπης των πτηνών και ψευδοπανώλης των πτηνών στην εκμετάλλευση καταγωγής ή στη γύρω περιοχή σε ακτίνα 10km επί 30 ημέρες τουλάχιστον.
               II.1.7. Μόνο στην περίπτωση των ψιττακοειδών (1): δεν εμφανίστηκαν εστίες ψιττάκωσης στην εγκατάστασης εκτροφής κατά τις 60 τελευταίες ημέρες.
               II.1.8. Τα πτηνά έχουν υποβληθεί σε εργαστηριακή δοκιμή ανίχνευσης ίων 7 έως 14 ημέρες πριν από την αποστολή με αρνητικά αποτελέσματα για οποιαδήποτε μορφή γρίπης των πτηνών και ιού της ψευδοπανώλης των πτηνών.
               II.1.9. Τα πτηνά δεν έχουν εμβολιαστεί κατά της γρίπης των πτηνών.
               II.1.10. Τα πτηνά
               (2) [δεν έχουν εμβολιασθεί κατά της ψευδοπανώλης των πτηνών].
               ή
               (2) [έχουν εμβολιασθεί κατά της ψευδοπανώλης με τη χρήση:
               όνομα και τύπος (ζωντανό ή αδρανοποιημένο στελέχους του ιού της ψευδοπανώλης των πτηνών που χρησιμοποιείται για τον ενβολιασμό/τους εμβολιασμούς σε ηλικία … εβδομάδων.]
               II.2. Μεταφορά των πτηνών
               II.2.1. Στην περίπτωση ειδών που αναφέρονται στην CITES, τα πτηνά μεταφέρονται σύμφωνα με τις «κατευθυντήριες γραμμές για τη μεταφορά της CITES».
               II.2.2. Τα πτηνά που περιγράφονται στην παρούσα βεβαίωση μεταφέρονται σε κλωβούς ή δικτυωτά κιβώτια τα oποία:
               α) περιέχουν αποκλειστικά πτηνά τα οποία προέρχονται από την ίδια εγκατάσταση.
               β) περιέχουν μόνο πτηνά του ίδιου είδους ή που αποτελούνται από διαμερίσματα, όπου κάθε διαμέρισμα περιέχει μόνο πτηνά του ίδιου είδους.
               γ) φέρουν το όνομα και τη διεύθυνση της εγκατάστασης καταγωγής και ειδικό αριθμό μητρώου της εγκατάστασης, καθώς και ειδικό αριθμό ταυτοποίησης των μεμονωμένων κλωβών ή κιβωτίων.
               δ) κατασκευάστηκαν κατά τέτοιο τρόπο ώστε, στα οχήματα στα οποία μεταφέρονται:
               i) να εμποδίζεται η απώλεια απεκκρίσεων και να ελαχιστοποιείται η απώλεια πτερών κατά τη μεταφορά.
               ii) να καθίσταται δυνατός ο μακροσκοπικός έλεγχος των πτηνών.
               iii) να καθίσταται δυνατός ο καθαρισμός και η απολύμανση.

            Κείμενο της εικόνας

               ΧΩΡΑ
               Πτηνά που εκτρέφονται σε αιχμαλωσία
               II.α. Αριθ. αναφοράς βεβαίωσης
               II.β.
               ε) χρησιμοποιούνται για πρώτη φορά ή είχαν, όπως επίσης και τα οχήματα στα οποία φορτώθηκαν, καθαριστεί και απολυμανθεί πριν από τη φόρτωση, σύμφωνα με τις οδηγίες της αρμόδιας αρχής.
               στ) σε περίπτωση εναέριας μεταφοράς , είναι τουλάχιστον σύμφωνα με τους πιο πρόσφατους κανόνες της IATA (Διεθνής Ένωση Αερομεταφορών) για τη μεταφορά ζωντανών ζώων.
               Σημειώσεις
               Μέρος Ι
               Τετραγωνίδιο Ι.11: Τόπος καταγωγής: η εγκατάσταση μπορεί να είναι μόνο εγκατάσταση αναπαραγωγής σύμφωνα με τον ορισμό του εκτελεστικού κανονισμού (ΕΕ) αριθ. 139/2013 της Επιτροπής.
               Τετραγωνίδιο Ι.15: Αριθμός κυκλοφορίας (σιδηροδρομικά βαγόνια ή εμπορευματοκιβώτια και φορτηγά), αριθμός πτήσης (αεροσκάφος) ή όνομα (πλοίο). Αυτές οι πληροφορίες πρέπει να παρέχονται ξεχωριστά σε περίπτωση εκφόρτωσης και επαναφόρτωσης.
               Τετραγωνίδιο Ι.19: Χρήση των κατάλληλων κωδικών ΣΟ: 01.06.31, 01.06.32, 01.06.39.
               Τετραγωνίδιο Ι.23: Ταυτοποίηση του περιέκτη: κάθε κιβώτιο/κλωβός/διαμέρισμα πρέπει να φέρει ταυτοποίηση.
               Μέρος ΙI
               (1) Ισχύει μόνο για τα ψιττακοειδή.
               (2) Διαγράφεται η περιττή ένδειξη.
               Σημείωση για τον εισαγωγέα: η παρούσα βεβαίωση χορηγείται μόνο για κτηνιατρικούς σκοπούς και πρέπει να συνοδεύει την αποστολή έως το συνοριακό σταθμό ελέγχου.
               Μετά τον έλεγχο εισαγωγής στο συνοριακό σταθμό ελέγχου, η αποστολή πρέπει να μεταφερθεί κατευθείαν σε εγκεκριμένη εγκατάσταση ή κέντρο απομόνωσης.
               Η παρούσα βεβαίωση ισχύει επί 10 ημέρες. Σε περίπτωση μεταφοράς με πλοίο, η ισχύς της παρατείνεται για τη διάρκεια του θαλάσσιου ταξιδιού.
               Επίσημος κτηνίατρος
               Ονοματεπώνυμο (κεφαλαία):
               Ιδιότητα και τίτλος
               Ημερομηνία:
               Υπογραφή:
               Σφραγίδα

            ΠΑΡΑΡΤΗΜΑ IV

               Ελάχιστοι όροι για την έγκριση των εγκαταστάσεων και των κέντρων απομόνωσης πτηνών όπως αναφέρονται στο άρθρο 6

            Οι εγκεκριμένες εγκαταστάσεις και τα εγκεκριμένα κέντρα απομόνωσης πρέπει να πληρούν τους όρους των κεφαλαίων 1 και 2.
            ΚΕΦΑΛΑΙΟ 1

               Κατασκευή και εξοπλισμός των εγκαταστάσεων ή των κέντρων απομόνωσης

                        1.

                        Η εγκατάσταση ή το κέντρο απομόνωσης πρέπει να είναι ξεχωριστό κτίσμα ή κτίσματα και να βρίσκεται χωριστά από εκμεταλλεύσεις πουλερικών και άλλων πτηνών και σε απόσταση που καθορίζεται από την αρμόδια αρχή με βάση εκτίμηση της επικινδυνότητας λαμβανομένων υπόψη των επιδημιολογικών δεδομένων της γρίπης των πτηνών και της ψευδοπανώλης των πτηνών. Οι θύρες εισόδου/εξόδου πρέπει να κλειδώνουν και να φέρουν την ένδειξη: «ΑΠΟΜΟΝΩΣΗ — Απαγορεύεται η είσοδος μη εντεταλμένων ατόμων».

                        2.

                        Κάθε μονάδα απομόνωσης του κέντρου απομόνωσης πρέπει να διαθέτει χωριστό χώρο.

                        3.

                        Στην εγκατάσταση απομόνωσης δεν πρέπει να υπάρχει δυνατότητα πρόσβασης άλλων πτηνών, εντόμων και τρωκτικών και να υπάρχει δυνατότητα ερμητικού κλεισίματος για υποκαπνισμό.

                        4.

                        Η εγκεκριμένη εγκατάσταση απομόνωσης και κάθε μονάδα εγκεκριμένου κέντρου απομόνωσης πρέπει να διαθέτει διατάξεις για το πλύσιμο των χεριών.

                        5.

                        Οι θύρες εισόδου και εξόδου στην εγκεκριμένη εγκατάσταση και σε κάθε μονάδα εγκεκριμένου κέντρου απομόνωσης πρέπει να είναι θύρες διπλού συστήματος.

                        6.

                        Πρέπει να τοποθετηθούν υγειονομικά δρύφακτα σε όλες τις εισόδους/εξόδους της εγκεκριμένης εγκατάστασης απομόνωσης και των διαφόρων μονάδων των εγκεκριμένων κέντρων απομόνωσης.

                        7.

                        Όλος ο εξοπλισμός πρέπει να είναι έτσι κατασκευασμένος ώστε να μπορεί να καθαρίζεται και να απολυμαίνεται.

                        8.

                        Η αποθήκη ζωοτροφών πρέπει να είναι αδιαπέραστη από πτηνά και τρωκτικά και να προστατεύεται από τα έντομα.

                        9.

                        Πρέπει να υπάρχει περιέκτης απορριμμάτων αδιαπέραστος από τα πτηνά και τα τρωκτικά.

                        10.

                        Πρέπει να υπάρχει ψυγείο ή/και καταψύκτης διατήρησης των σφαγίων της εκμετάλλευσης.

                  ΚΕΦΑΛΑΙΟ 2

               Απαιτήσεις διαχείρισης

                        1.

                        Οι εγκεκριμένες εγκαταστάσεις και τα εγκεκριμένα κέντρα απομόνωσης πρέπει:

                                    α)

                                    να διαθέτουν αποτελεσματικό σύστημα ελέγχου για την εξασφάλιση της κατάλληλης παρακολούθησης των ζώων·

                                    β)

                                    να βρίσκονται υπό τον έλεγχο και την ευθύνη του επίσημου κτηνίατρου·

                                    γ)

                                    να καθαρίζονται και να απολυμαίνονται σύμφωνα με πρόγραμμα που έχει εγκριθεί από την αρμόδια αρχή και στη συνέχεια να ακολουθεί η ενδεδειγμένη περίοδος διακοπής της λειτουργίας της εγκατάστασης/του κέντρου· τα προϊόντα απολύμανσης που χρησιμοποιούνται πρέπει να έχουν εγκριθεί για το σκοπό αυτό από την αρμόδια αρχή.

                        2.

                        Για κάθε αποστολή πτηνών που βρίσκονται σε περίοδο απομόνωσης:

                                    α)

                                    η εγκεκριμένη εγκατάσταση απομόνωσης ή η μονάδα εγκεκριμένου κέντρου απομόνωσης καθαρίζεται και απολυμαίνεται και στη συνέχεια παραμένει κενή επί τουλάχιστον επτά ημέρες πριν από την είσοδο των εισαχθέντων πτηνών·

                                    β)

                                    η αποστολή των πτηνών πρέπει να προέρχεται από μία εγκεκριμένη εγκατάσταση αναπαραγωγής της τρίτης χώρας προέλευσης και η εισαγωγή της να πραγματοποιείται το πολύ εντός 48 ωρών·

                                    γ)

                                    η περίοδος απομόνωσης ξεκινά με την είσοδο του τελευταίου πτηνού·

                                    δ)

                                    η εγκεκριμένη εγκατάσταση απομόνωσης ή η μονάδα εγκεκριμένου κέντρου απομόνωσης εκκενώνεται, καθαρίζεται και απολυμαίνεται μετά τη λήξη της περιόδου απομόνωσης.

                        3.

                        Λαμβάνονται κατάλληλα μέτρα για την πρόληψη διασταυρούμενης μόλυνσης μεταξύ των εισερχόμενων και των εξερχόμενων αποστολών.

                        4.

                        Απαγορεύεται η είσοδος μη εντεταλμένων ατόμων στην εγκεκριμένη εγκατάσταση ή κέντρο απομόνωσης.

                        5.

                        Τα άτομα που εισέρχονται στην εγκεκριμένη εγκατάσταση ή κέντρο απομόνωσης φέρουν προστατευτικά ενδύματα και υποδήματα.

                        6.

                        Το προσωπικό δεν πρέπει να έρχεται σε επαφή λόγω του ενδεχομένου μόλυνσης μεταξύ των εγκεκριμένων εγκαταστάσεων απομόνωσης ή μονάδων εγκεκριμένων κέντρων απομόνωσης.

                        7.

                        Υπάρχει διαθέσιμος ο κατάλληλος εξοπλισμός για το πλύσιμο και την απολύμανση.

                        8.

                        Εάν η ταυτοποίηση γίνεται με χρήση ηλεκτρονικού αναμεταδότη, στην εγκεκριμένη εγκατάσταση ή κέντρο απομόνωσης πρέπει να υπάρχει κατάλληλη συσκευή ανάγνωσης του ηλεκτρονικού αναμεταδότη.

                        9.

                        Οι κλωβοί ή τα δικτυωτά κιβώτια που χρησιμοποιήθηκαν για τη μεταφορά πλένονται και απολυμαίνονται στην εγκεκριμένη εγκατάσταση ή κέντρο απομόνωσης, εκτός εάν καταστραφούν. Σε περίπτωση επαναχρησιμοποίησης, πρέπει να είναι κατασκευασμένα από υλικά που να επιτρέπουν τον αποτελεσματικό καθαρισμό και απολύμανσή τους. Οι κλωβοί και τα κιβώτια πρέπει να καταστραφούν κατά τρόπο ώστε να αποφεύγεται η διάδοση νοσογόνων παραγόντων.

                        10.

                        Τα απορρίμματα και άχρηστα αντικείμενα συλλέγονται τακτικά, αποθηκεύονται στο κιβώτιο απορριμμάτων και στη συνέχεια υποβάλλονται σε επεξεργασία κατά τρόπο ώστε να αποφεύγεται η διάδοση νοσογόνων παραγόντων.

                        11.

                        Τα σφάγια των νεκρών πτηνών εξετάζονται σε επίσημο εργαστήριο που ορίζεται από την αρμόδια αρχή.

                        12.

                        Οι αναγκαίες αναλύσεις και αγωγές των πτηνών πραγματοποιούνται κατόπιν διαβούλευσης και υπό τον έλεγχο του επίσημου κτηνιάτρου.

                        13.

                        Ο επίσημος κτηνίατρος ενημερώνεται για κάθε ασθένεια και θάνατο πτηνών ή/και πτηνών-δεικτών κατά την περίοδο απομόνωσης.

                        14.

                        Το άτομο που είναι υπεύθυνο για την εγκεκριμένη εγκατάσταση ή κέντρο απομόνωσης πρέπει να κρατά μητρώο με:

                                    α)

                                    την ημερομηνία, τον αριθμό και τα είδη των εισερχόμενων και εξερχόμενων πτηνών για κάθε αποστολή·

                                    β)

                                    τα αντίγραφα των πιστοποιητικών υγείας των ζώων και των κοινών κτηνιατρικών εγγράφων εισόδου που συνοδεύουν τα εισαγόμενα πτηνά·

                                    γ)

                                    την καταχώριση των ατομικών αριθμών ταυτοποίησης των εισαχθέντων πτηνών· εάν η ταυτοποίηση πραγματοποιείται με ηλεκτρονικό αναμεταδότη, τα στοιχεία του είδους του αναμεταδότη και της συσκευής ανάγνωσής του·

                                    δ)

                                    εάν στην εγκατάσταση ή το κέντρο απομόνωσης χρησιμοποιούνται πτηνά-δείκτες, τον αριθμό και το σημείο τοποθέτησης των πτηνών-δεικτών στην εγκατάσταση ή το κέντρο απομόνωσης·

                                    ε)

                                    οποιαδήποτε σημαντική παρατήρηση: περιπτώσεις ασθενειών και αριθμός θανάτων σε ημερήσια βάση·

                                    στ)

                                    τις ημερομηνίες και τα αποτελέσματα δοκιμασιών·

                                    ζ)

                                    τα είδη και τις ημερομηνίες αγωγής·

                                    η)

                                    τα άτομα που εισέρχονται και εξέρχονται από την εγκατάσταση ή το κέντρο απομόνωσης.

                        15.

                        Τα μητρώα που αναφέρονται στην παράγραφο 14 φυλάσσονται επί τουλάχιστον δέκα έτη.

                  ΚΕΦΑΛΑΙΟ 3

               Αναστολή, ανάκληση ή εκ νέου έγκριση των εγκαταστάσεων και των κέντρων απομόνωσης

            Οι διαδικασίες σχετικά με τη μερική ή ολική αναστολή, ανάκληση ή εκ νέου έγκριση των εγκαταστάσεων και των κέντρων απομόνωσης είναι σύμφωνες με τις προϋποθέσεις που ορίζονται στο παρόν κεφάλαιο.

                        1.

                        Όταν η αρμόδια αρχή διαπιστώσει ότι μια εγκατάσταση ή κέντρο απομόνωσης δεν πληροί πλέον τις προϋποθέσεις που ορίζονται στα κεφάλαια 1 και 2 ή αν υπήρξε αλλαγή χρήσης που δεν καλύπτεται πλέον από τα άρθρα 3 στοιχεία ε) και στ), ενημερώνει την Επιτροπή σχετικά. Οι προαναφερόμενες εγκαταστάσεις ή κέντρα απομόνωσης δεν χρησιμοποιούνται για εισαγωγές σύμφωνα με τον παρόντα κανονισμό.

                        2.

                        Για να δοθεί εκ νέου έγκριση σε μια εγκατάσταση ή ένα κέντρο απομόνωσης πρέπει να πληρούνται εκ νέου οι όροι των κεφαλαίων 1 και 2.

            ΠΑΡΑΡΤΗΜΑ V

               Διαδικασίες εξέτασης, δειγματοληψίας και δοκιμασιών για γρίπη των πτηνών και ψευδοπανώλη των πτηνών

                        1.

                        Στη διάρκεια της περιόδου απομόνωσης τα πτηνά-δείκτες ή, εάν δεν χρησιμοποιούνται πτηνά-δείκτες, τα εισαγόμενα πτηνά, υποβάλλονται στις ακόλουθες διαδικασίες:

                                    α)

                                    Όταν χρησιμοποιούνται πτηνά-δείκτες:

                                                i)

                                                λαμβάνονται δείγματα αίματος για ορολογική εξέταση από όλα τα πτηνά-δείκτες το νωρίτερο 21 ημέρες από την έναρξη της περιόδου απομόνωσης των εισαχθέντων πτηνών και τουλάχιστον 3 ημέρες πριν από τη λήξη της περιόδου απομόνωσης·

                                                ii)

                                                εάν από τα πτηνά-δείκτες προκύψουν θετικά ή μη καταληκτικά ορολογικά αποτελέσματα επί των δειγμάτων που αναφέρονται στο εδάφιο i), τα εισαχθέντα πτηνά υποβάλλονται σε ιολογική εξέταση· λαμβάνονται επιχρίσματα απεκκρίσεων (ή κοπράνων) και επιχρίσματα τραχείας/στοματοφαρυγγικά επιχρίσματα από 60 τουλάχιστον πτηνά ή από όλα τα πτηνά εάν η αποστολή περιλαμβάνει λιγότερα από 60 πτηνά·

                                    β)

                                    εάν δεν χρησιμοποιούνται πτηνά-δείκτες, τα εισαγόμενα πτηνά εξετάζονται ιολογικά (οι ορολογικές δοκιμασίες δεν είναι κατάλληλες). Εντός των πρώτων 7 έως 15 ημερών της περιόδου απομόνωσης λαμβάνονται επιχρίσματα τραχείας/στοματοφαρυγγικά επιχρίσματα ή/και επιχρίσματα απεκκρίσεων (ή κοπράνων) από 60 τουλάχιστον πτηνά ή από όλα τα πτηνά εάν η αποστολή περιλαμβάνει λιγότερα από 60 πτηνά.

                        2.

                        Επιπλέον της προβλεπόμενης στο σημείο 1 δοκιμασίας, λαμβάνονται, προς ιολογική εξέταση, τα ακόλουθα δείγματα:

                                    α)

                                    επιχρίσματα απεκκρίσεων (ή κοπράνων) και επιχρίσματα τραχείας/στοματοφαρυγγικά επιχρίσματα, εφόσον είναι δυνατόν, από κλινικώς ασθενή πτηνά ή από ασθενή πτηνά-δείκτες·

                                    β)

                                    από περιεχόμενο εντέρων, εγκεφάλων, τραχείας, πνευμόνων, ήπατος, σπλήνας, νεφρών και άλλων καταφανώς προσβεβλημένων οργάνων, το συντομότερο δυνατόν μετά το θάνατό τους, είτε:

                                                i)

                                                νεκρών πτηνών-δεικτών και όλων των πτηνών που ήταν νεκρά κατά την άφιξη και αυτών που πέθαναν στη διάρκεια της περιόδου απομόνωσης· είτε

                                                ii)

                                                σε περίπτωση υψηλής θνησιμότητας στα μικρά πτηνά μεγάλων αποστολών, από ποσοστό τουλάχιστον 10 % των νεκρών πτηνών.

                        3.

                        Όλες οι ιολογικές και ορολογικές δοκιμασίες επί των δειγμάτων που έχουν ληφθεί στη διάρκεια της περιόδου απομόνωσης διενεργούνται σε επίσημα εργαστήρια που ορίζονται από την αρμόδια αρχή, σύμφωνα με το εγχειρίδιο διαγνωστικής για τη γρίπη των πτηνών και εγχειρίδιο των διαγνωστικών δοκιμών και εμβολίων για τα χερσαία ζώα του ΟΙΕ για την ψευδοπανώλη των πτηνών. Για την ιολογική εξέταση επιτρέπεται η συγκέντρωση σε μία ομάδα των δειγμάτων μέχρι πέντε το πολύ μεμονωμένων πτηνών. Οι απεκκρίσεις (κόπρανα) πρέπει να συγκεντρώνονται χωριστά από άλλα όργανα και δείγματα ιστών.

                        4.

                        Όλα τα απομονωμένα στελέχη ιών πρέπει να υποβάλλονται στο εθνικό εργαστήριο αναφοράς.

            ΠΑΡΑΡΤΗΜΑ VI

               Καταργούμενος κανονισμός με κατάλογο των διαδοχικών τροποποιήσεών του

                        Κανονισμός (ΕΚ) αριθ. 318/2007 της Επιτροπής

                        (ΕΕ L 84 της 24.3.2007, σ. 7)

                        Κανονισμός (ΕΚ) αριθ. 1278/2007 της Επιτροπής

                        (ΕΕ L 284 της 30.10.2007, σ. 20)

                        Κανονισμός (ΕΚ) αριθ. 86/2008 της Επιτροπής

                        (ΕΕ L 27 της 31.1.2008, σ. 8)

                        Κανονισμός (ΕΚ) αριθ. 311/2008 της Επιτροπής

                        (ΕΕ L 93 της 4.4.2008, σ. 3)

                        Κανονισμός (ΕΚ) αριθ. 607/2008 της Επιτροπής

                        (ΕΕ L 166 της 27.6.2008, σ. 18)

                        Κανονισμός (ΕΚ) αριθ. 754/2008 της Επιτροπής

                        (ΕΕ L 205 της 1.8.2008, σ. 6)

                        Κανονισμός (ΕΚ) αριθ. 1219/2008 της Επιτροπής

                        (ΕΕ L 330 της 9.12.2008, σ. 4)

                        Κανονισμός (ΕΚ) αριθ. 1294/2008 της Επιτροπής

                        (ΕΕ L 340 της 19.12.2008, σ. 41)

                        Κανονισμός (ΕΚ) αριθ. 201/2009 της Επιτροπής

                        (ΕΕ L 71 της 17.3.2009, σ. 3)

                        Κανονισμός (ΕΚ) αριθ. 555/2009 της Επιτροπής

                        (ΕΕ L 164 της 26.6.2009, σ. 37)

                        Κανονισμός (ΕΚ) αριθ. 1118/2009 της Επιτροπής

                        (ΕΕ L 307 της 21.11.2009, σ. 3)

                        Κανονισμός (ΕΕ) αριθ. 239/2010 της Επιτροπής

                        (ΕΕ L 75 της 23.3.2010, σ. 18)

                        Εκτελεστικός κανονισμός (ΕΕ) αριθ. 66/2012 της Επιτροπής

                        (ΕΕ L 23 της 26.1.2012, σ. 1)

                        Εκτελεστικός κανονισμός (ΕΕ) αριθ. 390/2012 της Επιτροπής

                        (ΕΕ L 121 της 8.5.2012, σ. 18)

            ΠΑΡΑΡΤΗΜΑ VII

               Πίνακας αντιστοιχίας

                        Κανονισμός (ΕΚ) αριθ. 318/2007

                        Παρών κανονισμός

                        Άρθρα 1 και 2

                        Άρθρα 1 και 2

                        Άρθρο 3 παράγραφος 1

                        Άρθρο 3 παράγραφος 1

                        Άρθρο 3 παράγραφος 2 στοιχεία α) έως η)

                        Άρθρο 3 παράγραφος 2 στοιχεία α) έως η)

                        Άρθρο 3 παράγραφος 2 στοιχείο θ)

                        —

                        Άρθρο 4

                        Άρθρο 4

                        Άρθρο 5 εισαγωγική πρόταση

                        Άρθρο 5, εισαγωγική πρόταση

                        Άρθρο 5 στοιχείο α)

                        Άρθρο 5 στοιχείο α)

                        Άρθρο 5 στοιχείο β)

                        Άρθρο 5 στοιχείο β)

                        Άρθρο 5 στοιχείο βα)

                        Άρθρο 5 στοιχείο γ)

                        Άρθρο 5 στοιχείο γ)

                        Άρθρο 5 στοιχείο δ)

                        Άρθρο 5 στοιχείο δ)

                        Άρθρο 5 στοιχείο ε)

                        Άρθρο 5 στοιχείο ε)

                        Άρθρο 5 στοιχείο στ)

                        Άρθρο 5 στοιχείο στ)

                        Άρθρο 5 στοιχείο ζ)

                        Άρθρο 5 στοιχείο ζ)

                        Άρθρο 5 στοιχείο η)

                        Άρθρο 5 στοιχείο η)

                        Άρθρο 5 στοιχείο θ)

                        Άρθρο 5 στοιχείο θ)

                        Άρθρο 5 στοιχείο ι)

                        Άρθρα 6 έως 18

                        Άρθρα 6 έως 18

                        Άρθρο 19

                        —

                        —

                        Άρθρο 19

                        Άρθρο 20 παράγραφος 1

                        Άρθρο 20

                        Άρθρο 20 παράγραφος 2

                        —

                        Παραρτήματα I έως IV

                        Παραρτήματα I έως IV

                        Παράρτημα VI

                        Παράρτημα V

                        —

                        Παράρτημα VI

                        —

                        Παράρτημα VII


title: Εκτελεστικός κανονισμός (ΕΕ) αριθ. 795/2012 του Συμβουλίου, της 28ης Αυγούστου 2012 , για τροποποίηση του εκτελεστικού κανονισμού (ΕΕ) αριθ. 585/2012 για την επιβολή οριστικού δασμού αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση, από σίδηρο ή χάλυβα, καταγωγής Ρωσίας και Ουκρανίας, ύστερα από μερική προσωρινή επανεξέταση σύμφωνα με το άρθρο 11 παράγραφος 3 του κανονισμού (ΕΚ) αριθ. 1225/2009

text:
               4.9.2012

               EL

               Επίσημη Εφημερίδα της Ευρωπαϊκής Ένωσης

               L 238/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 795/2012 ΤΟΥ ΣΥΜΒΟΥΛΊΟΥ
   της 28ης Αυγούστου 2012
   για τροποποίηση του εκτελεστικού κανονισμού (ΕΕ) αριθ. 585/2012 για την επιβολή οριστικού δασμού αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση, από σίδηρο ή χάλυβα, καταγωγής Ρωσίας και Ουκρανίας, ύστερα από μερική προσωρινή επανεξέταση σύμφωνα με το άρθρο 11 παράγραφος 3 του κανονισμού (ΕΚ) αριθ. 1225/2009
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9 παράγραφος 4 και το άρθρο 11 παράγραφοι 3, 5 και 6,
   Έχοντας υπόψη την πρόταση που υπέβαλε η Ευρωπαϊκή Επιτροπή, κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

   1.1.   Ισχύοντα μέτρα

               (1)

               Με τον κανονισμό (ΕΚ) αριθ. 954/2006 (2), το Συμβούλιο, ύστερα από έρευνα («αρχική έρευνα»), επέβαλε οριστικό δασμό αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση, από σίδηρο ή χάλυβα, καταγωγής Κροατίας, Ρωσίας και Ουκρανίας. Τα μέτρα συνίσταντο σε έναν κατ’ αξία δασμό αντιντάμπινγκ, μεταξύ 12,3 % και 25,7 %, που επιβλήθηκε στις εισαγωγές από ατομικά κατονομαζόμενους παραγωγούς-εξαγωγείς στην Ουκρανία, και σε έναν εναπομένοντα δασμολογικό συντελεστή 25,7 % που ίσχυε για τις εισαγωγές από όλες τις άλλες εταιρείες στην Ουκρανία. Ο οριστικός δασμός αντιντάμπινγκ που επιβλήθηκε στον παραγωγό-εξαγωγέα σε συνέχεια της παρούσας έρευνας επανεξέτασης, δηλαδή στην CJSC Nikopolsky Seamless Tubes Plant Niko Tube και OJSC Nizhnedneprovsky Tube Rolling Plant που μετονομάστηκε σε LLC Interpipe Niko Tube και OJSC Interpipe Nizhnedneprovsky Tube Rolling Plant («αιτών» ή «Interpipe»), ήταν 25,1 %.

               (2)

               Ύστερα από αίτηση που υπέβαλε η Interpipe για την ακύρωση του κανονισμού (ΕΚ) αριθ. 954/2006, στις 10 Μαρτίου 2009 το Πρωτοδικείο των Ευρωπαϊκών Κοινοτήτων ακύρωσε το άρθρο 1 του εν λόγω κανονισμού, καθόσον ο δασμός αντιντάμπινγκ που είχε καθοριστεί για την Interpipe υπερέβαινε εκείνον που θα ίσχυε εάν δεν είχε γίνει προσαρμογή της τιμής εξαγωγής λόγω προμήθειας, όταν οι πωλήσεις πραγματοποιούνταν μέσω συνδεόμενου εμπόρου χονδρικής, δηλαδή μέσω της Sepco SA (3). Στις 16 Φεβρουαρίου 2012, το Δικαστήριο της Ευρωπαϊκής Ένωσης επιβεβαίωσε την απόφαση του Πρωτοδικείου (4).

               (3)

               Σε συνέχεια των αποφάσεων αυτών, το Συμβούλιο τροποποίησε τον κανονισμό (ΕΚ) αριθ. 954/2006 με τον εκτελεστικό κανονισμό (ΕΕ) αριθ. 540/2012 (5) για να διορθώσει τον δασμό αντιντάμπινγκ που επιβλήθηκε στην εταιρεία Interpipe, επειδή ο υπολογισμός του ήταν εσφαλμένος. Συνεπώς, ο δασμός αντιντάμπινγκ που ισχύει προς το παρόν για την Interpipe είναι 17,7 %.

               (4)

               Με τον εκτελεστικό κανονισμό (ΕΕ) αριθ. 585/2012 το Συμβούλιο (6), σε συνέχεια της επανεξέτασης ενόψει της λήξης της ισχύος των μέτρων, διατήρησε τα μέτρα που προέβλεπε ο κανονισμός (ΕΚ) αριθ. 954/2006 για τις εισαγωγές σωλήνων κάθε είδους χωρίς συγκόλληση καταγωγής Ρωσίας και Ουκρανίας («έρευνα επανεξέτασης ενόψει της λήξης της ισχύος των μέτρων»).

               (5)

               Ως εκ τούτου, τα μέτρα που ισχύουν προς το παρόν θεσπίστηκαν με τον εκτελεστικό κανονισμό (ΕΕ) αριθ. 585/2012, δηλαδή μεταξύ 24,1 % και 35,8 % για τις εισαγωγές από τη Ρωσία και μεταξύ 12,3 % και 25,7 % για τις εισαγωγές από την Ουκρανία, και ο δασμός αντιντάμπινγκ που ίσχυε για την Interpipe ήταν 17,7 %.

         1.2.   Αίτηση μερικής ενδιάμεσης επανεξέτασης

               (6)

               Στις 29 Ιουλίου 2011, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης, την έναρξη («ανακοίνωση για την έναρξη διαδικασίας») (7) ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού των μέτρων αντιντάμπινγκ που ισχύουν για τις εισαγωγές ορισμένων σωλήνων κάθε είδους χωρίς συγκόλληση, από σίδηρο ή χάλυβα, καταγωγής Ουκρανίας.

               (7)

               Η επανεξέταση, της οποίας το πεδίο περιορίστηκε στην εξέταση του ντάμπινγκ, ξεκίνησε σε συνέχεια της υποβολής αιτιολογημένου αιτήματος από την Interpipe. Ο αιτών, στην αίτηση, προσκόμισε αποδεικτικά, εκ πρώτης όψεως, στοιχεία, σύμφωνα με τα οποία δεν είναι πλέον απαραίτητη η συνέχιση της επιβολής του μέτρου για την αντιστάθμιση του ζημιογόνου ντάμπινγκ στα σημερινά επίπεδα.

         1.3.   Έρευνα

               (8)

               Η έρευνα του επιπέδου ντάμπινγκ κάλυψε την περίοδο από την 1η Απριλίου 2010 έως την 31η Μαρτίου 2011 («περίοδος της έρευνας επανεξέτασης» ή «ΠΕΕ»).

               (9)

               Η Επιτροπή ενημέρωσε επίσημα τον αιτούντα, τις αρχές της χώρας εξαγωγής και τον ενωσιακό κλάδο παραγωγής για την έναρξη της μερικής ενδιάμεσης επανεξέτασης. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που αναφερόταν στην ανακοίνωση για την έναρξη της διαδικασίας.

               (10)

               Για τη συγκέντρωση των απαραίτητων πληροφοριών για τη διεξαγωγή της έρευνας, η Επιτροπή απέστειλε ερωτηματολόγιο στον αιτούντα, ο οποίος συνεργάσθηκε μαζί της εντός της καθορισθείσας προθεσμίας.

               (11)

               Η Επιτροπή αναζήτησε επίσης και επαλήθευσε όλες τις πληροφορίες που έκρινε απαραίτητες για τον προσδιορισμό του ντάμπινγκ. Διενεργήθηκαν επιτόπιες επισκέψεις στις εγκαταστάσεις του αιτούντος και των συνδεόμενων εταιρειών LLC Interpipe Ukraine και Interpipe Europe SA.

         2.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

   2.1.   Υπό εξέταση προϊόν

               (12)

               Το υπό εξέταση προϊόν είναι το ίδιο με εκείνο που καθορίζεται στον εκτελεστικό κανονισμό (ΕΕ) αριθ. 585/2012 με τον οποίο επιβλήθηκαν τα μέτρα που ισχύουν σήμερα, δηλαδή ορισμένοι σωλήνες κάθε είδους χωρίς συγκόλληση (ΣΧΣ) από σίδηρο ή χάλυβα, κυκλικής διατομής, με εξωτερική διάμετρο που δεν υπερβαίνει τα 406,4 mm, με ισοδύναμο αξίας άνθρακα (CEV) που δεν υπερβαίνει το 0,86 σύμφωνα με τον τύπο και τη χημική ανάλυση του Διεθνούς Ινστιτούτου Τεχνολογίας Συγκόλλησης — International Institute of Welding (IIW) (8), καταγωγής Ουκρανίας, το οποίο επί του παρόντος υπάγεται στους κωδικούς ΣΟ ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 και ex 7304 59 93 («υπό εξέταση προϊόν»).

         2.2.   Ομοειδές προϊόν

               (13)

               Όπως καθορίστηκε στην αρχική έρευνα και στην επανεξέταση λόγω της λήξης της ισχύος, η τρέχουσα έρευνα επιβεβαίωσε ότι το προϊόν που παράγεται στην Ουκρανία και εξάγεται στην Ένωση, το προϊόν που παράγεται και πωλείται στην εγχώρια αγορά της Ουκρανίας και το προϊόν που παράγεται και πωλείται στην Ένωση από τους παραγωγούς της Ένωσης έχουν τα ίδια βασικά φυσικά κ. τεχνικά χαρακτηριστικά και τελικούς χρήστες. Ως εκ τούτου, τα εν λόγω προϊόντα θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού.

         3.   ΝΤΑΜΠΙΝΓΚ

   3.1.   Προκαταρκτικές παρατηρήσεις

               (14)

               Η Interpipe έχει πλήρως στην ιδιοκτησία της δύο παραγωγούς-εξαγωγείς τους οποίους ελέγχει πλήρως: τις LLC Interpipe Niko Tube (Niko Tube) και OJSC Interpipe Nizhnedneprovsky Tube Rolling Plant (Interpipe NTRP). Σύμφωνα με τη συνήθη πρακτική των θεσμικών οργάνων της Ένωσης, υπολογίστηκε ένα κοινό περιθώριο ντάμπινγκ και για τους δύο παραγωγούς-εξαγωγείς. Το ύψος του ντάμπινγκ καταρχάς υπολογίστηκε για καθένα μεμονωμένο παραγωγό-εξαγωγέα πριν από τον καθορισμό ενός ενιαίου σταθμισμένου μέσου συντελεστή ντάμπινγκ και για τις δύο εταιρείες.

               (15)

               Ωστόσο, αυτή η μεθοδολογία ήταν διαφορετική από τη μεθοδολογία που εφαρμόστηκε στην αρχική έρευνα, όπου το κοινό περιθώριο ντάμπινγκ υπολογίστηκε με τη σύμπτυξη όλων των στοιχείων που αφορούν την παραγωγή, την κερδοφορία και τις πωλήσεις στην Ένωση των δύο οντοτήτων παραγωγής. Η αλλαγή των συνθηκών που επέβαλε την αλλαγή της μεθοδολογίας συνίσταται στην αλλαγή της εταιρικής διάρθρωσης του ομίλου χάρη στην οποία έγινε δυνατή η σύνδεση των πωλήσεων και της παραγωγής με την εταιρεία παραγωγής, κάτι που δεν ήταν δυνατό να γίνει κατά την αρχική έρευνα.

               (16)

               Επιπλέον, στην αρχική έρευνα, είχε γίνει προσαρμογή, σύμφωνα με το άρθρο 2 παράγραφος 5 του βασικού κανονισμού, όσον αφορά το ενεργειακό κόστος της Interpipe, προκειμένου να αντανακλά εύλογα το κόστος που συνδέεται με την παραγωγή και την πώληση ηλεκτρικού ρεύματος και φυσικού αερίου στην Ουκρανία. Η προσαρμογή αυτή θεωρήθηκε αναγκαία λόγω του γεγονότος ότι οι τιμές του ουκρανικού φυσικού αερίου και ηλεκτρικού ρεύματος, εκείνη την περίοδο, ήταν αισθητά χαμηλότερες από τη μέση τιμή που πληρώθηκε στην Ένωση και δεν αντικατόπτριζε τις διεθνείς τιμές αγοράς. Η προσαρμογή βασίστηκε στις μέσες τιμές που παρατηρήθηκαν στη Ρουμανία που εκείνη την περίοδο συμμετείχε στην έρευνα.

               (17)

               Ωστόσο, αντίθετα από την αρχική έρευνα, στην παρούσα προσωρινή επανεξέταση δεν θεωρείται αναγκαία τέτοιου είδους προσαρμογή της ενέργειας. Σύμφωνα με την έρευνα οι μέσες τιμές της ουκρανικής ενέργειας αυξήθηκαν σταθερά από την αρχική έρευνα και μετά, σε πολύ μεγαλύτερο ποσοστό από τις μέσες τιμές στην Ευρωπαϊκή Ένωση με αποτέλεσμα να μειωθεί σταδιακά η μεταξύ τους απόκλιση. Επομένως, η σημαντική διαφορά στις τιμές του ενεργειακού κόστους που είχε διαπιστωθεί κατά την αρχική έρευνα και δικαιολογούσε την προσαρμογή δεν υφίσταται πλέον.

               (18)

               Επομένως, δεν θεωρείται αναγκαία να γίνει στην ενδιάμεση επανεξέταση προσαρμογή της ενέργειας.

         3.2.   Ντάμπινγκ στις εισαγωγές που πραγματοποιήθηκαν κατά τη διάρκεια της ΠΕΕ

   3.2.1.   Κανονική αξία

               (19)

               Σύμφωνα με το άρθρο 2 παράγραφος 2 του βασικού κανονισμού, εξετάσθηκε, πρώτον, για κάθε συνεργαζόμενο παραγωγό, κατά πόσον ο συνολικός όγκος των εγχώριων πωλήσεων του ομοειδούς προϊόντος σε ανεξάρτητους πελάτες ήταν αντιπροσωπευτικός σε σύγκριση με το συνολικό όγκο των εξαγωγικών πωλήσεών του στην Ένωση, δηλαδή κατά πόσον ο συνολικός όγκος των εν λόγω πωλήσεων ήταν ίσος με το 5 %, τουλάχιστον, του συνολικού όγκου των εξαγωγικών πωλήσεων του υπό εξέταση προϊόντος στην Ένωση. Από την εξέταση προέκυψε ότι οι εγχώριες πωλήσεις ήταν αντιπροσωπευτικές και για τους δύο παραγωγούς-εξαγωγείς.

               (20)

               Στη συνέχεια εξετάστηκε κατά πόσο κάθε είδος προϊόντος του ομοειδούς προϊόντος που πωλήθηκε από τους παραγωγούς-εξαγωγείς στην εγχώρια αγορά τους ήταν επαρκώς αντιπροσωπευτικό για τους σκοπούς του άρθρου 2 παράγραφος 2 του βασικού κανονισμού. Οι εγχώριες πωλήσεις ενός συγκεκριμένου τύπου προϊόντος κρίθηκαν επαρκώς αντιπροσωπευτικές, εφόσον ο συνολικός όγκος του εν λόγω τύπου προϊόντος που πωλήθηκε από τον αιτούντα στην εγχώρια αγορά σε ανεξάρτητους πελάτες κατά την ΠΕΕ αντιπροσώπευε τουλάχιστον το 5 % του συνολικού όγκου πωλήσεων του συγκρίσιμου τύπου προϊόντος που εξάχθηκε στην Ένωση.

               (21)

               Σύμφωνα με το άρθρο 2 παράγραφος 4 του βασικού, κανονισμού εξετάστηκε στη συνέχεια κατά πόσο οι εγχώριες πωλήσεις κάθε τύπου προϊόντος που είχε πωληθεί σε αντιπροσωπευτικές ποσότητες θα μπορούσε να θεωρηθεί ότι είχε γίνει στο πλαίσιο των συνήθων εμπορικών πράξεων. Για τον σκοπό αυτόν προσδιορίστηκε το ποσοστό των επικερδών εγχώριων πωλήσεων ανά εξαγόμενο τύπο του υπό εξέταση προϊόντος σε ανεξάρτητους πελάτες στην εγχώρια αγορά, κατά την ΠΕΕ.

               (22)

               Για εκείνους τους τύπους του προϊόντος για τους οποίους άνω του 80 % του όγκου των πωλήσεων στην εγχώρια αγορά του συγκεκριμένου τύπου προϊόντος πραγματοποιήθηκαν σε τιμές άνω του κόστους και για τους οποίους η μέση σταθμισμένη τιμή πώλησης ήταν ίση ή μεγαλύτερη του μοναδιαίου κόστους παραγωγής του, η κανονική αξία, ανά τύπο προϊόντος, υπολογίστηκε ως ο σταθμισμένος μέσος όρος του συνόλου των πραγματικών εγχώριων τιμών πώλησης του εν λόγω τύπου, ανεξάρτητα από το εάν οι πωλήσεις αυτές ήταν επικερδείς ή όχι.

               (23)

               Στις περιπτώσεις που ο όγκος των επικερδών πωλήσεων ενός τύπου προϊόντος αντιπροσώπευε το 80 % ή λιγότερο του συνολικού όγκου πωλήσεων του συγκεκριμένου τύπου ή η μέση σταθμισμένη τιμή του συγκεκριμένου τύπου ήταν κατώτερη από το μοναδιαίο κόστος παραγωγής, η κανονική αξία βασίστηκε στην πραγματική εγχώρια τιμή, η οποία υπολογίστηκε ως μέση σταθμισμένη τιμή μόνον των επικερδών εγχώριων πωλήσεων του εν λόγω τύπου προϊόντος κατά τη διάρκεια της ΠΕΕ.

               (24)

               Η κανονική αξία για τους μη αντιπροσωπευτικούς τύπους προϊόντων (ήτοι τους τύπους των οποίων οι εγχώριες πωλήσεις αντιπροσώπευαν λιγότερο από το 5 % των εξαγωγικών πωλήσεων στην Ένωση ή τους τύπους που δεν είχαν πωληθεί στην εγχώρια αγορά) υπολογίστηκε με βάση το κόστος παραγωγής ανά τύπο προϊόντος, συν ένα εύλογο ποσό για τα έξοδα πώλησης, τα γενικά και διοικητικά έξοδα και τα κέρδη. Στην περίπτωση των υφιστάμενων εγχώριων πωλήσεων, χρησιμοποιήθηκε το κέρδος των συναλλαγών στο πλαίσιο των συνήθων εμπορικών πράξεων στην εγχώρια αγορά ανά τύπο προϊόντος για τους υπό εξέταση τύπους προϊόντων. Όταν δεν πραγματοποιήθηκαν εγχώριες πωλήσεις, χρησιμοποιήθηκε μέσο κέρδος. Η αλλαγή αυτή στη μεθοδολογία οφειλόταν στο γεγονός ότι, σε συνέχεια της αρχικής έρευνας, μια ειδική ομάδα του ΠΟΕ εξέδωσε και το όργανο επίλυσης των διαφορών του ΠΟΕ ενέκρινε έκθεση στην υπόθεση «Ευρωπαϊκές Κοινότητες — Μέτρο αντιντάμπινγκ για τον σολωμό εκτροφής από την Νορβηγία» (9), που προβλέπει ότι δεν μπορεί να μη λαμβάνεται υπόψη το πραγματικό περιθώριο κέρδους που θεσπίζεται για τις συναλλαγές στο πλαίσιο των συνήθων εμπορικών συναλλαγών των σχετικών τύπων του προϊόντος για τα οποία πρέπει να κατασκευαστεί η τιμή.

               (25)

               Μετά την κοινοποίηση των τελικών συμπερασμάτων, οι δύο παραγωγοί-εξαγωγείς ισχυρίστηκαν ότι το κόστος του μη χρησιμοποιηθέντος δυναμικού δεν έπρεπε να έχει συμπεριληφθεί στο συνολικό κατασκευαστικό κόστος του υπό εξέταση προϊόντος κατά την ΠΕΕ, επειδή κάτι τέτοιο συνιστά παραβίαση του άρθρου 2 παράγραφος 5 του βασικού κανονισμού και αντιβαίνει στις λογιστικές αρχές που προβλέπονται στα διεθνή λογιστικά πρότυπα (IAS) και ιδίως IAS 2. Όσον αφορά το άρθρο 2 παράγραφος 5 του βασικού κανονισμού, αξίζει να σημειωθεί ότι, σύμφωνα με το άρθρο αυτό, όταν θεωρείται ότι οι δαπάνες που συνδέονται με την παραγωγή του υπό εξέταση προϊόντος δεν αντανακλώνται ευλόγως στις καταχωρίσεις του ενδιαφερόμενου μέρους, πρέπει να προσαρμόζονται ανάλογα. Το γεγονός ότι η εταιρεία δεν χρησιμοποίησε το σύνολο του παραγωγικού δυναμικού της υποδηλώνει ότι, ωστόσο, υπήρξαν δαπάνες. Πράγματι, οι δαπάνες αυτές καταγράφηκαν στη δήλωση εσόδων των δύο εξαγωγικών εταιρειών και μπορούν να συνδεθούν άμεσα με το ομοειδές προϊόν. Επιπλέον, διαπιστώθηκε ότι η αναφορά στο πρότυπο ΙΑS 2 ήταν άνευ αντικειμένου, επειδή στόχος του συγκεκριμένου προτύπου είναι να περιγράφει τη λογιστική αντιμετώπιση των αποθεμάτων και δεν καθορίζει τι πρέπει να θεωρείται ως κατασκευαστικό κόστος. Ως εκ τούτου ο ισχυρισμός απορρίφθηκε.

               (26)

               Οι ίδιοι παραγωγοί-εξαγωγείς υποστήριξαν επίσης ότι ορισμένες χρηματοπιστωτικές δαπάνες για την εξυπηρέτηση δανείων, που συμπεριλήφθηκαν στα γενικά και διοικητικά έξοδα καθώς και στα έξοδα πώλησης, θα έπρεπε να έχουν εξαιρεθεί. Ισχυρίστηκαν ότι τα εν λόγω δάνεια συνάφθηκαν για να ικανοποιηθούν ανάγκες ρευστότητας και η βραχυπρόθεσμη χρηματοδότηση της εταιρείας και δεν είχαν σχέση με την παραγωγή του υπό εξέταση προϊόντος. Κατά τη διάρκεια της επιτόπιας επίσκεψης διαπιστώθηκε πράγματι ότι οι δαπάνες για την καταβολή τόκων αφορούσαν κυρίως τη χρηματοδότηση του κεφαλαίου λειτουργίας. Επομένως, το κόστος των τόκων κατανεμήθηκε σε όλα τα προϊόντα. Οι παραγωγοί-εξαγωγείς δεν ήταν σε θέση να αποδείξουν ότι οι δαπάνες που αφορούσαν την καταβολή τόκων είχαν γίνει ειδικά για σκοπούς άλλους πλην της χρηματοδότησης του κεφαλαίου λειτουργίας. Οι δύο παραγωγοί-εξαγωγείς δεν ήταν σε θέση να υποβάλουν περαιτέρω αποδεικτικά στοιχεία για την τεκμηρίωση του ισχυρισμού τους και ο ισχυρισμός τους απορρίφθηκε.

         3.2.2.   Τιμή εξαγωγής

               (27)

               Όλες οι εξαγωγές του υπό εξέταση προϊόντος από τους δύο παραγωγούς-εξαγωγείς στην Ένωση έγιναν μέσω μιας συνδεδεμένης εμπορικής εταιρείας με έδρα την Ελβετία απευθείας στους ανεξάρτητους πελάτες στην Ένωση. Συνεπώς, η τιμή εξαγωγής καθορίστηκε με βάση τις πράγματι καταβληθείσες ή καταβλητέες τιμές σύμφωνα με το άρθρο 2 παράγραφος 8 του βασικού κανονισμού.

         3.2.3.   Σύγκριση

               (28)

               Υπενθυμίζεται ότι στην αρχική έρευνα έγινε προσαρμογή στην τιμή εξαγωγής βάσει του άρθρου 2 παράγραφος 10 στοιχείο θ) του βασικού κανονισμού για τις περιπτώσεις κατά τις οποίες οι πωλήσεις έγιναν μέσω συνδεδεμένων εμπορικών εταιρειών. Ωστόσο, σύμφωνα με την απόφαση του Δικαστηρίου στην υπόθεση που αναφέρθηκε στην αιτιολογική σκέψη 2 και αποφάνθηκε ότι η προσαρμογή δεν ήταν αιτιολογημένη, δεν έγινε καμία τέτοια προσαρμογή σ ‘ αυτήν την ενδιάμεση επανεξέταση.

               (29)

               Η κανονική τιμή και η τιμή εξαγωγής των παραγωγών-εξαγωγέων συγκρίθηκαν σε επίπεδο τιμών εκ του εργοστασίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές, ώστε να ληφθούν υπόψη οι διαφορές που επηρεάζουν τόσο τις τιμές όσο και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Σε αυτή τη βάση, έγιναν προσαρμογές όσον αφορά το κόστος μεταφοράς, τις εκπτώσεις και τις επιστροφές, τις προμήθειες και το πιστωτικό κόστος.

         3.2.4.   Περιθώριο ντάμπινγκ

               (30)

               Σύμφωνα με το άρθρο 2 παράγραφοι 11 και 12 του βασικού κανονισμού, η μέση σταθμισμένη κανονική αξία συγκρίθηκε με τη μέση σταθμισμένη τιμή εξαγωγής ανά τύπο προϊόντος και σε επίπεδο τιμών εκ του εργοστασίου για καθένα από τους δύο παραγωγούς-εξαγωγείς. Όπως αναφέρεται στην αιτιολογική σκέψη 14, στη συνέχεια καθορίστηκε κοινό περιθώριο ντάμπινγκ για την Interpipe με τον υπολογισμό ενός ενιαίου σταθμισμένου συντελεστή ντάμπινγκ και για τους δυο παραγωγούς-εξαγωγείς στο πλαίσιο της Interpipe.

               (31)

               Σ’ αυτήν τη βάση, το περιθώριο ντάμπινγκ, εκφρασμένο ως ποσοστό της τιμής CIF στα σύνορα της Ένωσης, πριν από την καταβολή του δασμού, είναι 13,8 %.

         4.   ΔΙΑΡΚΗΣ ΧΑΡΑΚΤΗΡΑΣ ΤΗΣ ΜΕΤΑΒΟΛΗΣ ΤΩΝ ΣΥΝΘΗΚΩΝ

               (32)

               Ο αιτών ισχυρίστηκε στο αίτημά του για μερική ενδιάμεση επανεξέταση ότι οι αλλαγές στη διάρθρωση της εταιρείας και στην οργάνωση της παραγωγής, καθώς και η αναδιάρθρωση της οργάνωσης πωλήσεων τόσο στις εγχώριες όσο και στις εξαγωγικές αγορές, είχαν αντίκτυπο στη διάρθρωση του κόστους του και ότι, επομένως, το υφιστάμενο επίπεδο δασμού αντιντάμπινγκ δεν ήταν πλέον αναγκαίο για την αντιστάθμιση του ζημιογόνου ντάμπινγκ.

               (33)

               Διενεργήθηκε αναλόγως έρευνα για να διαπιστωθεί κατά πόσο οι μεταβληθείσες συνθήκες που είχαν οδηγήσει στην έναρξη της ενδιάμεσης επανεξέτασης και το αποτέλεσμά της μπορούν ευλόγως να θεωρηθούν ότι έχουν μόνιμο χαρακτήρα.

               (34)

               Από την έρευνα προέκυψε ότι οι βασικοί παράγοντες που οδήγησαν στη μείωση του περιθωρίου ντάμπινγκ είναι αλλαγές στην οργάνωση της εταιρείας, που περιλαμβάνουν συγχώνευση μεταξύ δύο εταιρειών παραγωγής και αναδιάρθρωση της οργάνωσης πωλήσεων για τον καλύτερο εκσυγχρονισμό της. Οι αλλαγές αυτές, που επηρέασαν τη διάρθρωση του κόστους του αιτούντος για την παραγωγή και την πώληση του υπό εξέταση προϊόντος, είναι διαρθρωτικού χαρακτήρα και επομένως είναι μάλλον απίθανο να μεταβληθούν στο εγγύς μέλλον. Επιπλέον, δεν υπάρχουν ενδείξεις για σημαντικές διακυμάνσεις στις τιμές του αιτούντος.

               (35)

               Συνεπώς, εξήχθη το συμπέρασμα ότι η μεταβολή των περιστάσεων έχει μόνιμο χαρακτήρα και ότι η εφαρμογή του μέτρου στα σημερινά επίπεδα δεν είναι πλέον δικαιολογημένη,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η καταχώριση για την LLC Interpipe Niko Tube και OJSC Interpipe Nizhnedneprovsky Tube Rolling Plant (Ιnterpipe NTRP) στον πίνακα του άρθρου 1 παράγραφος 2 του εκτελεστικού κανονισμού (ΕΕ) αριθ. 585/2012 αντικαθίσταται από τα ακόλουθα:

               LLC Interpipe Niko Tube και OJSC Interpipe Nizhnedneprovsky Tube Rolling Plant (Interpipe NTRP)

               13,8 %

               A743

         Άρθρο 2
   Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Αυγούστου 2012.

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  ΕΕ L 343 της 22.12.2009, σ. 51.

      (2)  ΕΕ L 175 της 29.6.2006, σ. 4.

      (3)  T-249/06, Interpipe Niko Tube και Interpipe NTRP κατά Συμβουλίου, Συλλογή 2009 σ. II-00383.

      (4)  Συνεκδικασθείσες υποθέσεις C-191/09 P και C-200/09 P, Συμβούλιο και Επιτροπή κατά Interpipe Niko Tube και Interpipe NTRP.

      (5)  ΕΕ L 165 της 26.6.2012, σ. 1.

      (6)  ΕΕ L 174 της 4.7.2012, σ. 5.

      (7)  ΕΕ C 223 της 29.7.2011, σ. 8.

      (8)  Το CEV καθορίζεται σύμφωνα με την τεχνική έκθεση Technical Report, 1967, IIW doc. IX-555-67, που δημοσίευσε το International Institute of Welding (IIW — Διεθνές Ινστιτούτο Τεχνολογίας Συγκόλλησης).

      (9)  WT/DS337/R της 16ης Νοεμβρίου 2007 — εγκρίθηκε από το όργανο επίλυσης των διαφορών στις 15 Ιανουαρίου 2008.